text:
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 05/04/2008
Umubyeyi Bikira Mariya yaje ababaye cyane, ari mu rumuri rwinshi cyane ntabona icyo ndugereranya narwo, nuko aranyitegereza, aransuhuza,
Ati : « Uraho mwana wanjye ukomeje kwihanganira ibigeragezo byose uhura nabyo »
Nti : « Uraho Mama »
Ati : « Umeze ute ? »
Nti : « Mama, meze neza gahoro nawe urabibona, kuko umunaniro ni mwinshi mu mubiri wanjye nta mbaraga ngifite. None Mama, nkomeje kukwisabira imbaraga kugira ngo nshobore gukora ugushaka kwanyu.
Ati: " Mwana wanjye imbaraga urazifite uhumure uwo munaniro ufite uzashira kuko uwo munaniro, iyo mibabaro ufite ni ibyaha byinshi bikomeje gukorerwa hirya no hino muri kino gihugu cyanyu uri guhongerera".
Mama, ndakwinginze urebe ukuntu meze sinkiruhuka na rimwe. Ndagusaba rwose nkuko nabikubwiye ubushize ujye unyuzamo umpe ikiruhuko nanjye mpumeke.
Mwana wanjye nkuko nabikubwiye ubushize ntiwinube kuko inzira iracyari ndende, niho bikomeye. Igihe mugezemo kirakomeye cyane ntabwo byoroshye. Mwana wanjye nsuhuriza abana banjye bose, uti nimugire amahoro kandi mugwize andi, urukundo rwanjye rubasakaremo.
Bana banjye ndababaye, ndababaye, ndababaye cyane. Mbabajwe na kino gihugu cyanyu n'Abanyarwanda banze guhinduka. Abana banjye benshi bakomeje kurengana, bakomeje kwibwa hirya no hino, bakomeje gushyirwa mu magereza hirya no hino amwe atazwi. Bategetsi, Bayobozi mwese mushinzwe kuyobora abantu, nabasabye kunamura icumu muranga. Nkomeza kubasaba gutanga imbabazi muranga bisa nk'aho mbabwiye ngo nimukomereze aho.
Bana banjye sibwo bwa mbere nabibabwira nongeye kubasubiriramo. Igihe kirageze ngo muryozwe ibyo mwakoze byose kuko ntacyo navuze mutazi. Bana banjye niba mwumva mwumve ejo hatazagira uvuga ngo ntacyo yamenye kuko cya gihe nababwiye ni iki murimo ntakindi mutegereje. Amakuba agiye kuba menshi kubera abanze kwicuza ibyaha byabo. Amakuba agiye gukomeza maze umuntu wabyaye yifuze kuba nkutabyaye, naho utarabyaye yifuze kuba nk'igiti. Mumenye ko ntakintu kizahinduka kuri ino si kuko isi igiye kubahaga namwe muyihage kubera abanze kwicuza ibyaha byabo, kubera abantu bakomeje kwanga kwicuza ibyaha byabo, bakomeje kudahinduka amakuba agiye kuba menshi maze abantu banjye batotezwe ariko kandi bana banjye muramenye ntimuzatwihakane kubera ko tuzaba tubari hafi.
Bana banjye kubera abanze kwicuza ibyaha byabo amakuba agiye gukomezaa, amashitani agiye guturuka impande zose ndetse ubu igihugu cyose Shitani irimo irakorera ku mugaragaro.
Bana banjye mumenye ko ibihe murimo ari ibyanyuma kuko igihe kirageze umwana wanjye agiye kwishungurira inyangamugayo, agiye guhemba abamukoreye neza naho abanze kumva ibyo tubabwira nabo bajye mu mwanya babyiganiye.
Bana banjye ndabona abenshi muri kugenda muganisha mu rwobo. Bana banjye nongere mbabwire kandi sibwo bwa mbere nabibabwira; izuba ryinshi rigiye kuva, abantu benshi bagiye kwicwa n'inzara, amadini hagati n'andi agiye kugirana amashyari, ababyeyi n'abana babo bagiye gusubiranamo, ibihugu ku bihugu bigiye gukomeza gusubiranamo, imiryango yose igiye gusubiranamo, ibyago bikomeye bigiye kubagwirira kandi ibyo byose bigiye guterwa n'ukuticuza kwanyu.
Bana banjye ndabinginze nimukomeze muhare amavi kuko nanjye ndapfukamye ndikuyahara mbasabira kugira ngo nibura hazagire urokoka. Bana banjye ndareba kino gihugu cyanyu cy’u Rwanda nkarira adakama. Bana banjye ndabasaba aho muri hose mukunde guhora mufite intwaro yanyu kuko ariyo izabakiza muri ino ntambara turwana kuri iyi si. Bana banjye ndabasaba gusenga mubishyizeho umwete kuko igihe gihita kitazabagarukira.
Bana banjye ndabibutsa igihe cyose ko imyaka maze ni myinshi muri kino gihugu cyanyu ariko ntacyo mwumvise. None urugogwe rugiye kubikubita hejuru kandi nababwiye kera ko imvura y'amahindu igiye kubanyagira, mugiye gutungurwa.
Bana banjye murarangaye mwibereye mu by'isi gusa. Mumenye rero ko iby'isi atari ibyanyu kuko muraza kubibura mubireba kuko mugiye kujyana nabyo. Bana banjye mwumva icyo mbabwira, icyo mbifuzaho cya mbere ni Rozari kugir ango muyivuge igihe cyose kuko Rozari ni isengesho nkunda cyane ikindi kandi bana banjye uje ansanga ndamwakira kandi simusubiza inyuma. Bana banjye nimusabe muzahabwa, mushakashake muzaronka, mukomange muzakingurirwa. Bana banjye igihe cyose nimuhore munyisunze kuko ndi umubyeyi wanyu ubakunda kandi ubafitiye impuwe nyinshi. Ikindi nongeye kubabwira ni uko bamwe na bamwe bavuga ibyo batumvise cyangwa se batabonye, nyamara muri ibyo byose bagenda bavuga ntawigeze ukurikirana ngo yumve uko byatangiye ahubwo mwirirwa muvuga umwana wanjye uko atari.
Ariko Mama, ntawe ushimishwa na byose ariko bamwe byarabashimishije kuko ariya mavuta wampaye amaze gukiza abantu benshi. Niyo mpamvu bamwe bivugira ibyo bishakiye. Bamwe birabababaza abandi birabashimisha cyane cyane nka hahandi wanyohereje nkajyayo naragiye biriya byose nibyo bansanganije ariko byose nkavuga nti uwabimpaye arabizi.
Bana banjye ndababwira yuko igihe cyose muri kuri iyi si mutagomba gucira bagenzi banyu imanza kuko namwe mutazi ejo uzarubacira. Bana banjye ndabasaba urukundo kuko akenshi nababwiye ko igihe gihita kitazabagarukira. Bana banjye ni bimwe mbabwira ko natoye intumwa n’abahanuzi nyamara abenshi atari ko tuzagumana, bamwe na bamwe nzagenda mbasezeraho. Ese bana banjye nk'ubungugu mu byukuri uretseko muri byose nta n'umwe uba wabajije cyangwa se ngo abe yakurikiye. Bana banjye ndababwiye tuzamarana imyaka ibiri nzasigarana na bake kuko bamwe ndabatuma bagatinya kubivuga. Abo rero ntabwo ari abanjye, ikindi kandi bana banjye ntabwo muza munsanga nk'uko naje mbagana.
Bana banjye nimuze mungana kuko nifuza uza, uhora aza ansanga kuko nanjye ntamusubiza inyuma. Bana banjye nimusenge kandi mukurikize Ivanjili y'umwana wanjye ntakizababuza kumererwa neza kuri roho zanyu. Umwana wanjye yarababaye, baramutoteza, baramuhindanya ariko ntibyamubujije kuba umwami w'isi n'ijuru.
Yemwe mwese abitwa abasazi kuko mukunda gusenga, yemwe mwese abitwa ibisambo, abitwa ko mwabuze icyo mukora kubera ko mugiye mu buzima bwo kwiha Imana, ndabibabwiye umunsi umwe muzishima.
Bana banjye uko mungana kose mbahaye umugisha ariko sinywuhaye abakoze urugendo gusa, nywuhaye isi yose. Yemwe mwese murwaye indwara zidakira, umutima mwiza uruta byose, ntabukire busumba umutima ukeye. Yemwe abafite ingorane mu ngo zanyu, muzirikane umuryango Mutagatifu wabayeho mu bukene butagira uko bungana n'abantu batabumva maze mu bibazo mufite mutwisunge. Yemwe abihayimana, ubuzima nk'ubwo burarushya kandi burakomeye icya ngombwa ni ukutica isezerano. Yemwe bana bakiri bato, iyo mungana mutyo mwumva mushoboye byose, mwitonde ejo mutagwa mu kagende mukita akaziba. Bategetsi mwese mufite ububasha bwo guhagararira abantu, mwikwica nimukize, mwiba ibisambo nimusangire n'abandi, mwitatira ngo muhemukire abashaka kwerekana amakosa yanyu. Ndababwiye, ndababwiye, ndababwiye uwo muzashaka guhemukira wese mumuziza ko akunda abantu, aharanira ikiremwa muntu, aharanira ukubaho kw'abandi, aharanira icyiza cyose ndetse aharanira no gukunda Imana, uko muzakora kose ntacyo azaba, nzamuhagararaho.
Mwana wanjye uravuga ngo urababara, ntaho urageza kandi umwana wanjye ntatana n'umusaraba. Umwana wanjye apfana amagambo menshi ku mutima we, umwana wanjye atwara umusaraba yishimye, umwana wanjye iby'isi abibonamo ubusa.
Bana banjye nkomeje kuza kubasura mbakunze, sinababwira ko mbabaye cyangwa nishimye. Sinababwira ko mbabaye kandi ndi umubyeyi. Bana banjye ndababaye kubera ko ibyo mbasaba mutabikora ahubwo mugaca intege n’abagombye kuzigira. Umukobwa aba umwe agatukisha bose, none rero ndagarutse kuko mbakunda, nababwiye ko mwanyise umunyabyaha ariko atari ko nitwa, atari na ko nteye.
Mama, tugusabye imbabazi tubikuye ku mutima, wirengagize ibyo twaba twaragukoreye byose uzirikane ko turi abantu, uzirikane ko udukunda kandi ko turi abana bawe b'abanyabyaha. Mama, wishime kuko tuba tugutegereje twishimye kandi tugukumbuye, wumve ko tugerageza ariko intege nke za muntu zikanga.
Bana banjye ntabwo mbakura umutima ndagira ngo buri muntu aho ari ajye yisuzuma kandi yikosore, si itegeko ni ubushake n'urukundo rwa buri muntu. Bana banjye nakunze kubasobanurira ko Kibeho yanyakiriye atari umusozi, atari n'umurenge ahubwo Kibeho ni abo mpasanga, ndumva narabibasobanuriye. Kenshi nababwiye ko mbakunda ko ntazabasiga nk'imfubyi, niyo mpamvu uko mwagira kose ngaruka kubasura nkabahumuriza. Ndagaruka kubasura kuko mbakunda kandi mbashaka kuko iyo mbakumbuye mbatumaho.
Mama, natwe turagukunda n'ubwo harimo ucikwa akagwa akagira intege nkeya ariko nzi neza ko nabonye abantu bose bari iwacu nagize n'isoni zo kubareba ariko nzi neza ko bagukunda.
Bana banjye niyereka intamenyekana, niyereka uwo nshaka n'igihe mbishakiye nkamutuma aho nshaka nkamutuma ahari ngombwa. Bana banjye icyo nshaka kirakorwa.
Ubwo nazaga ubwa mbere niyereka uyu umwana wanjye nje kubasura narababwiye ngo ntawe usiga umugisha iwabo ngo awusange ahandi kandi nibyo, ugira Imana abona umubwiza ukuri.
Bana banjye mugira amahirwe ko naje kubasura nkaba nkomeje kubatumaho umugaragu wanjye unanizwa n'ubonetse wese. Bana banjye mu gihugu cyanyu cy'u Rwanda nabasuye mbakunze ntabwo nigeze nduhuka kubabwira ko intambara ikomeye iri mu mitima yanyu, ndongera ndababwira, nti aho nasezeraniye n'umwana wanjye niho duhurira, n'iyo haba mu nzitanwa n'iyo haba mu ntambara ikomeye, iyo navuze ngo ndaza, aho yaba ari hose ndahamusanga. Umwana wanjye namutumye musanze ahantu habi cyane, ndamutuma arantumikira. Naramuhamagaye aranyitaba ntiyansuzuguye kugeza n'uyu munsi nkomeje kumutuma. Rero abamwibazaho ni akazi kabo kuko mufite ingorane.
Bana banjye ndabinginze, umuntu ni umuntu kandi ubuto burakoshya ntibuguherekeza, musubize amaso inyuma mwibuke ko hari intebe ya PENETENSIYA bamwe musuzugura ko ntacyo bimaze ariko birakimaze, buri muntu ajye yimenya areke kumenya mugenzi we. Bana banjye naje kubasura mbawira ko mbabaye, nta gihe umubyeyi atababara iyo ari kuganira n'abana be, kuko aba ashaka kubereka ko bagomba guhinduka.
Bana banjye nkunda ndabasabye ubutaha nzaze nsanga mwareze imbuto nzasange kandi mutarahishe ukuri, nzasange kandi mwarubahirije umwana wanjye kuko yabapfiriye ku musaraba. Bana banjye uwo ntuma mutamuteye inkunga ntacyo yageraho kandi kano kanya ndashimira abana banjye bakomeza kumwegera bakamufasha.
Bana banjye muramenye sinzabe nyamwisiga ngo nisange namwe kandi ntimuzabe baburamwaje. Bana banjye ngaho mubane nanjye urukundo rwanjye rubakomeze. Ngaho mugire amahoro kandi mugwize andi.
Bana banjye mbahaye umugisha ku Izina ry'Imana Data na Mwana na Roho Mutagatifu. Amina. Bana banjye ngaho murakoze murakagira Imana.


c: text/html

text:
Nyuma y’aho abenshi mu bagenerwabikorwa b’imiryango itari iya Leta batangarije itangazamakuru ko batamenya aho ibyo babona bitangwa n’iyo miryango biba byaturutse, twashatse kumenya impamvu ibitera twegera imwe muri iyo miryango ikorera mu karere ka Karongi ndetse na Rutsiro.
Imwe yadutangarije ko uburyo isanzwe ikoresha mu kumenyekanisha ibikorwa bya yo buhagije mu gihe indi yatubwiye ko itinya ikiguzi ibitangazamakuru byayishyuza ariko na none hari itinya ko itangazamakuru ryavuga inenge ziyigaragaramo.
Nka Caritas, Gimbuka Rurangirwa uyishinzwemo kwita ku mirire y’abana muri Rutsiro, yabwiye umunyamakuru wa Nonaha.com ko babicisha mu rusengero kandi ngo abona bigera ku bagenerwabikorwa n’ubwo usanga bashinja abaturage kumva nabi, abaturage na bo bakabashinja kubaturaho ibintu batarabanje kubasobanurira.
Uwera Olive, umukozi wa ARBEF mu ivuriro rya Karongi ahamya ko itangazamakuru ryaba umufatanyabikorwa mwiza mu gukangurira no kugeza ku bagenerwabikorwa ibikorwa ikora.
N’ubwo ariko imwe bikimeze gutya, iyabashije gukorana n’itangazamakuru ihamya ko byatanze umusaruro ufatika kandi ikanemeza ko izaguma gufatanya na ryo.
RWAMREC ni umwe muri iyo miryango ikunda gukorana n’itangazamakuru, Ntagwabira Fabien ushinzwe gushyira mu bikorwa umushinga wa RWAMREC witwa prevention plan ugamije guca amakimbirane mu muryango cyane cyane bijyizwemo uruhare n’umugabo, ahamya ko nyuma yo kubona uruhare ubufatanye n’itangazamakuru bufite biteguye gukomeza gukorana bya hafi na ryo.
Action Aid na yo ihamya ko itangazamakuru ari wo muyoboro wihutisha ubutumwa kandi ukanatuma abagenerwabikorwa basobanukirwa byimbitse icyo iyi miryango iba ibazaniye. Ibi bihamwa na Kacyibibi Annet uhagarariye Action Aid muri Karongi.
Itanagazamakuru ni ikiraro gihuza abaturage n’inzego zibareberera, bityo rero ntibagakwiye kujya baturwaho ibintu nk‘uko bamwe mu babareberera baba inzego za Leta cyangwa abikorera bajya babigenza. Iyo ibintu binyuze mu itangazamakuru abaturage babona umwanya uhagije wo kubikurikirana ndetse bakanabisobanukirwa kurushaho.

robotstxt: allowed

filter: keep


text:
Perezida Kagame yabwiye abasirikare 180 bagizwe abofisiye (Sous lieutenant) ko abasirikare bategurirwa guhangana n’ibihe bidasanzwe mu gihe bibaye ngombwa, no kurwana intambara zo kurinda igihugu n’abagituye, inshingano yababwiye ko ikomeye kandi ari ingenzi.
Mu ijambo risoza aya masomo n’imyitozo, perezida Kagame yashimiye cyane ababashije kuyarangiza nubwo ngo biba bigoye cyane kandi bimara hafi umwaka, anashimira abatarayarangije ko nibura bari bafite ubwo bushake no kugerageza, ko hari ibindi bazashobora.
Yavuze ko ndetse hari ubwo abantu basoza imirimo yabo ya gisirikare batarwanye intambara. Ikigamijwe ku myitozo nk’iyi ngo ni ugutozwa kurwana intambara yashozwa ku Rwanda gusa.
Perezida Kagame yavuze ko u Rwanda rugena ibyarwo, ati “Mu gihe abandi bagushojeho intambara nibwo dukoresha umutima-nama, ubushake, imyitozo twahawe, ubumenyi…hanyuma tukabirangiza uko bikwiye, ni rwo Rwanda twifuza, nizo ngabo twifuza zishobora gukora uwo murimo uko uteye kose, zikawuzuza.”
Umukuru w’Igihugu akaba n’Umugaba w’Ikirenga w’Ingabo z’u Rwanda, Paul Kagame, yabwiye abasoje amasomo, imyitozo n’amahugurwa ko akwiye kubaha imbaraga n’ubumenyi bibabashisha gusohoza inshingano zibategereje.


text:
Umunyamakuru wa Radio Umucyo akaba azwi mu kuyobora imisango y’ubukwe MC Deo Arashima Imana yabateje indi ntambwe agasezerana imbere y’amategeko
Kuri uyu wa Kane taliki ya 28/06/2018 ni bwo umunyamakuru wa Radio Umucyo Jyamubandi Deo, usanzwe ari umukirisito mu itorero rya ADEPR Nyarugenge , yakomeje imyiteguro yo kurushingana na Abiringiyimana Providence, basezeranye imbere y’amategeko mu murenge wa Kacyiru ho mu karere ka Gasabo.
M.C Deo na Providece bakomeje gushima Imana ikomeje kubateza intambwe no kubashyigikira mu myaka itatu ishize batangiye gukundana kandi byose babikesha Imana.
Ni umuhango wabimburiwe n’inyigisho ndetse n’impanuro zigenewe abagiye gushyingiranwa mu buryo bwemewe n’amategeko. Izi nyigisho zatanzwe n’umunyamabanga nshingwabikorwa w’umurenge wa Kacyiru aho yagarutse cyane ku bufatanye n’ubwuzuzanye mu muryango mu rwego rwo kubaka urugo rw’icyitegererezo. Izi nyigisho zaherekejwe n’indahiro z’aba bombi ubwo barahiriraga kuzabana akaramata kandi nk’uko amategeko ya Repubulika y’u Rwanda abitegeka.
Mu kiganiro twagiranye na Mc Deo yashimangiye ko urukundo no kubaha Imana ari inkingi mwikorezi yo kugera ku ntego abantu baba barihaye ndetse no kubaka urugo rwiza. Mc Deo yashimye Imana agira ati “ Turashima Imana yabanye natwe mu gihe cyo kurambagizanya kigera ku myaka itatu. Iki gihe cyabaye igihe cyiza cyo kumenyana hagati yacu mu buryo burambuye ndetse no guhuza imiryango yombi iramenyana.Twagiye duhuriramo n’uruvange rw’ibyiza n’ibibi cyane ko iyo wiyemeje gufata umwanzuro wo gukunda umukobwa urukundo rugamije kubana, satani na we ahera ubwo agahagurukira kubarwanya.”
Yavuzeko batacitse intege bitewe n’ijambo ryo muri bibiliya bagendeyeho ribabera impamba, mu Abafilipi 1:6 " Icyo nzi neza rwose ntashidikanya, ni uko Iyatangiye umurimo mwiza muri mwe izawurangiza rwose, kugeza ku munsi wa Yesu Kristo." Yashimangiye iri jambo avuga ati “ Iri jambo ryadusubizagamo imbaraga twabona ibishaka kuduca intege tugasenga Imana ikatubwira ngo "Bana banjye muhumure ndikumwe namwe" tukumva dusubijwemo intege tugakomeza urugendo.” Ikindi cyadushoboje muri uru rugendo ni ugukundana bizira imbereka no kubwizanya ukuri hagati yacu ikindi tukiha intego y’uko tutagomba gusubira inyuma. Icyo tugiyiye gukora cyose tukabanza gusenga Imana ikaducira inzira.
.Njye n’Umukunzi wanjye Providence turashima Imana ko n’ubwo imvura y’ibigeragezo yari nyinshi Uwiteka yabaye mu ruhande rwacu ndetse akaba agikomeje kuba mu ruhande rwacu.
Kubaha Imana no kirinda icyaha ni urufunguzo rwa byose, kandi nibyo byazafasha abakiri mu nzira yo gukundana ndetse n’abandi bose mu buzima busanzwe. Imana ntabwo ishobora gutera inkunga umugambi utazayubahisha, kuko Bibiliya ivugango mu Imigani 14:27 “Kūbaha Uwiteka ni isōko y’ubugingo, Bigatuma abantu batandukana n’imitego y’urupfu.” Umuntu ashobora kudapfa ariko ibyo yateguye bigapfa kuko bitaba birimo gusohoza umugambi w’Imana, uzayihesha icyubahiro. Kuba iyi myaka itatu ishize dukundanye ku rwanjye ruhande mbifata nk’igitangaza nubwo urugendo rukiri rurerure ariko aho Imana igejeje ikora mbaye nyishimiye kandi impamvu mbona ari ishimwe, umuntu ajya kugera kukigero cyo kubona uwo bashingana urugo amaze gutandukana na benshi.
Muri uru rugendo kugeza uyu munsi, Ababyeyi bo mu mwuka ni ingenzi batubaye bugufi cyane kuko badufashije, bakatugira inama z’urugendo turimo cyane ko na bo baba bararunyuzemo. Nabwira urubyiruko, gusenga Imana ikabayobora kubantu bababera ababyeyi bo mu mwuka bakabarera kugirango babashe kugera ku kigero cyiza Imana ishaka, kuko baba bafite inama zubaka umubiri n’ubugingo bityo bikarinda abakundana kuba ibyigenge.
Reba amafoto uyu muhango wo gusezerana imbere y’amategeko hagati ya Mc Deo na Providence.
M.C Deo nuwo Yihebeye barimo basinyira kuzabana
Bamaze gusezerana bawawe icyemezo cyo gushyingirwa mu murenge
Inshuti n’abavandimwe nabo baribaje gushyigikira M.C Deo na Providence


text:
Mu rwego rwo kurwanya imirire mibi no kwihaza mu biribwa mu Rwanda, Ikigo mpuzamahanga cyita ku birayi, International Potato Center (CIP) ku bufatanye n’Ikigo cy’Igihugu cy’Ubuhinzi (RAB) ndetse na USAID, bamuritse ku mugaragaro ubwoko bushya bw’ibirayi byerera ku gihe gito ndetse bukanatanga umusaruro ushimishije.
Ibi byagaragajwe ku wa Gatatu tariki ya 1 Knama 2018, ubwo RAB ku bufatanye na CIP bamurikaga ku mugaragaro ubwoko bushya bw’imbuto z’ibirayi bugera kuri burindwi , bwari buri kugeragerezwa mu Karere ka Musanze, hamwe mu duce tuzwiho guhinga no kweza ibirayi.
Abayobozi b’ikigo cy’igihugu cy’Ubuhinzi (RAB) bagaragaje ko ubu bufatanye bwabo n’iki kigo mpuzamahanga cyita ku birayi, bugiye kuzamura urwego rw’ubuhinzi bw’ibirayi ku buryo umusaruro uzikuba inshuro nyinshi ugereranyije n’uwari usanzwe.
Abayobozi ba RAB bari bitabiriye iki gikorwa bagaragaje ko ubu bwoko bushya bw’ibirayi buri kugeragezwa mu Rwanda, bufite umwihariko udasanzwe wo guhangana n’ibyonnyi byibasira imyaka bityo bukaba bufite ubudahangarwa.
Bamwe mu bahinzi bagerageje izi mbuto bo mu duce twa Kinigi na Cyuve muri Musanze, bagaragaje zidasanzwe kuko zitanga umusaruro mwinshi ndetse n’ibirayi bikaba bifite icyanga.Banavuga ko byerera igihe gito ugereranyije n’ibyo basanzwe bahinga.
Uwitwa Hakizimana Thomas utuye mu murenge wa Cyuve wakoze igerageza ry’izi mbuto, yavuze ko akurikije umusaruro zitanga ndetse n’igihe byerera, abona bitanga icyizere cyo kwihaza ku biribwa kw’abanyarwanda mu gihe gito kiri imbere.
Yagize ati “Ndi umwe mu bahinzi bafatanyije n’umushinga igerageza ry’ibirayi bishya. Natangiye igerageza ku mbuto nshya 5, kuva mu mpera za Werurwe tubihinze, ubu nk’uko mubibona twatangiye kubisarura. Muri izo mbuto 5, zimwe murizo ziratanga icyizere cyo kuzavamo imbuto nziza z’icyitegererezo zizadukura mu bukene bitewe n’umusaruro mwiza ubereye isoko.”
Uwitwa Appolinaire nawe w’umuhinzi muri aka gace ka Cyuve yavuze ko mu bwoko 7 bumaze kugeragezwa muri aka gace, ubwoko bwitwa Kirundo buza ku mwanya wa mbere, hagakurikiraho Kinigi, CIP393077-59, CIP393077-58 bita twihaze , ku mwanya wa gatanu hakaza iyitwa CIP393077-64.
Habimana Jean ukorera ubuhinzi bw’ibirayi mu kigo cya RAB kiri mu Kinigi wakoze mu igerageza ry’imbuto nshya ,yavuze ko izi mbuto zirimo kwera ibirayi binini kandi byinshi ku buryo umusaruro wabyo ari munini cyane.
Yagize ati “Izi mbuto nshya ziri kwera ibirayi binini kandi byinshi. Ziratanga umusaruro ugereranyije n’ibyo abaturage bahinga. Izi mbuto ziramutse zikwijwe mu baturage umusaruro wakiyongera. Hakomeje gushyirwa ubushake mu kuzitubura natwe abaturage tukazibonaho byadufasha bikatwunganira natwe tukihaza mu biribwa.”
Umuyobozi mu kigo mpuzamahanga cyita ku birayi CIP, Kirimi Sindi, yatangaje ko hari ubwoko bugera kuri 21 bushya bw’imbuto z’ibirayi buri kugeragerezwa mu bice 24 by’igihugu.
Avuga ko muri ubu bwoko burimo kugeragezwa harimo n’ububasha kwihanganira ahantu hashyuha cyane, ku buryo no mu bice byo mu burasirazuba ndetse no mu Majyepfo naho bushobora kuhahingwa bugatanga umusaruro ushimishije.
Yagize ati “ Ubu dufite ubwoko bw’imbuto bugera kuri 21 turi kugeragereza mu bice 24 by’igihugu. Muri ubu bwoko turimo kugerageza harimo ubwihanganira ahantu hashyuha cyane, hava izuba ryinshi, ku buryo buzajya buhingwa mu bice byo mu Burasirazuba no mu Majyepfo kandi butange umusaruro.”
Yakomeje avuga ko gahunda yo kuzana ubwoko butandukanye bw’ibirayi, ari ukugira ngo abanyarwanda bihaze mu biribwa ndetse banasagurire amasoko ibirayi byiza kandi binaryoshye.
Ati “ Urebye ku isoko ryo mu Rwanda ibirayi bihari bikundwa ni Kinigi. Birahenda ku buryo buri wese atabasha kubyigondera. Niyo mpamvu twatekereje kuzana izindi mbuto nziza ku buryo ibirayi bizatubuka ku isoko ndetse buri wese ajye abasha kubirya uko abishatse.”
Abayobozi batandukanye bariye ku migati yakozwe mu birayi byeze ku mbuto ziri mu igeragezwa
Hakizimana Thomas ukorera ubuhinzi muri Cyuve yavuze ko izi mbuto nshya zitanga icyizere cyo kuzahaza abanyarwanda ku biribwa
Abakozi ba CIP basobanua iby’izi mbuto nshya ziri mu igeragezwa
Izi mbuto zera ibirayi byiza kandi byinshi


text:
Abantu bibiliya igaragaza twakwigiraho guca bugufi imbere y’Imana
Guca bugufi ni ikintu cy’ingenzi Imana yifuza ko kiranga buri muntu imbere yayo. Mu bihe bya kera Imana yajyaga ihana abantu bayo iyo bishyiraga hejuru bakayigomera ariko iyo bicishaga bugufi , yongeraga kubabarira ikabaha imigisha yayo.
“Yewe mwana w’umuntu we,yakweretse icyiza icyo ari cyo. Icyo Uwiteka agushakaho ni iki? Ni ugukora ibyo gukiranuka no gukunda kubabarira, no kugendana n’Imana yawe wicisha bugufi.”Mika 6:8
Kugira guca bugufi bishobora gufata igihe kinini n’imbaraga kugirango ubigereho mu buzima ubanyemo n’abantu, ariko ikiruseho guca bugufi imbere y’Imana bituma ikuzamura ikagushyira hejuru,.
“Mwicishe bugufi imbere y’Umwami Imana kuko ari bwo izabashyira hejuru.”(Yakobo4:10)
Guca bugufi ni ingenzi imbere y’Imana kuko bituma tubonako ntacyo turi cyo iyo duhagaze imbere y’Imana,twibona nk’abanyabibi iyo tugereranije no gukiranuka kwayo,tuba abanyabyaha rwose iyo tugereranyije n’Ukwera kwayo.
Iyo abantu batagize kwicisha bugufi, ntibashobora kwicuza ibyaha byabo ngo bahindukirire Imana.
Bamwe mu bantu bibiliya igaragaza dukwiye kwigiraho guca bugufi
Pawulo
Intumwa pawulo , umuhanga n’umwigisha w’ijambo ry’Imana ni umwe mu bagabo dukwiye kwigiraho guca bugufi , yatweretse iby’ingenzi bidufasha kutiyiringira ngo dushakishe iby’igihe gito bizashira ahubwo tugaca bugufi, ibyo dutunze byose tukabibona nk’ibihombo kubwo gutunga Kristo.
« Niba hari undi wese wibwira ko afite impamvu imutera kwiringira umubiri,jyeweho namurusha. Dore nakebwe ku munsi wa munani, ndi uwo mu bwoko bw’Abisirayeli, ndi uwo mu muryango wa Benyamini , ndi Umuheburayo w’Abaheburayo, ndi Umufarisayo ku by’amategeko. Ku by’ishyaka narenganyaga Itorero, ku byo gukiranuka kuzanwa n’amategeko nari inyangamugayo. Nyamara ibyari indamu yanjye nabitekereje ko ari igihombo ku bwa Kristo. (Abafilipi3 :4-6,7).
Dawidi
Umwami w’ikirangirire Dawidi yamamaye cyane mu isezerano rya Kera ni umwe mu bagabo Imana yishimiraga dukwiye kwigiraho guca bugufi.Yanyuze mu bibi byinshi , yatsinze umwanzi Goliati, kandi yahawe kwicara ku ngoma aba umwami wa Isirayeli.Mu gihe yatekerezaga ku byo Imana yakoze, atitaye ku cyubahiro yari afite yacaga bugufi akayishima.
“Iyo nitegereje ijuru,umurimo w’intoki zawe,n’ukwezi n’inyenyeri,ibyo waremye,umuntu ni iki ko umwibuka,cyangwa umwana w’umuntu ko umugenderera?” (Zaburi:8:4-6).
Yosefu
Yosefu umuhungu wa Yakobo wagurishijwe na bene se muri Egiputa akaba yarabaye n’umuyobozi ukomeye muri icyo gihugu cya Egiputa.Yaciye mu biruhije, yabaye umwimukira wahuye n’ubuzima bukomeye ariko muri byose yakuze agaragaza guca bugufi,akazirikana ukuboko kwiza kw’Imana mu byo yakoraga byose.
Yabwiye abavandimwe be ati: “Ku bwanyu mwari mushatse kungirira nabi,ariko Imana yo yashakaga kubizanisha ibyiza, kugira ngo isohoze ibi biriho none, ikize abantu benshi urupfu.”(Itangiriro 50:20)
Yesu Kristo
Urugero rukomeye rwo guca bugufi bibiliya igaragaza ni urw’umwana w’ikinege Yesu Kristo wigize umuntu akaza ku isi, abaho ubuzima busanzwe ndetse yigira umugaragu.
“Mugire wa mutima wari muri Kristo Yesu.Uwo nubwo yabanje kugira akamero k’Imana ,ntiyatekereje yuko guhwana n’Imana ari ikintu cyo kugundirwa, ahubwo yisiga ubusa ajyana akamero k’umugaragu w’imbata agira ishusho y’umuntu kandi amaze kuboneka afite ishusho y’umuntu yicisha bugufi araganduka ntiyanga no gupfa ndetse urupfu rwo ku musaraba.Ni cyo cyatumye Imana imushyira hejuru cyane ikamuha izina risumba ayandi mazina yose, kugira ngo amavi yose apfukame mu izina rya Yesu ari ay’ibyo mu ijuru, ay’ibyo mu isi cyangwa ay’ibyo munsi y’isi, kandi indimi zose zihamye ko Yesu Kristo ari Uwiteka, ngo Imana Data wa twese ihimbazwe.”Abafilipi 2:5-11).
Muri iki gihe Abakristo bakwiye kwigira kuri Yesu we rugero rwo guca bugufi no gukiranuka bituruka ku Mana,bazirikana ibyo Imana yabakoreye
bakabana n’abavandimwe babo amahoro no kwishimirwa imbere y’Imana.
Sophie @Agakiza.org


text:
Satani ninde?
Ikibazo: Satani ninde?
Igisubizo: Satani akunzwe gufatwa mu buryo butandukanye; hari abamufata nk'umugani, abandi bakamufata nk'akantu gafite amahembe kirirwa kongorera abantu ngo bacumure. Bibiliya itubwira neza Satani uwo ariwe, itubwira n'aho ahuriye n'ubuzima bwacu. Muri make, Bibiliya ivuga ko Satani ari umumalayika wirukanwe mw'ijuru kubera ibyaha bye, ubu akaba ari umwanzi w'Imana, akora iyo bwabaga ngo ahagarike buri kintu cyose Imana ikoze.
Satani ubundi yaremwe nk'umumalayika. Yesaya 14:12 havuga ko atarirukanwa mu ijuru, Satani yitwaga Lusifero. Ezekiyeli 28:12-14 ho hatubwira ko yaremewe kuba umukerubi, kandi ko ashobora kuba ariwe wari Malayika urusha abandi bose ubwiza. Yageze aho rero yuzura ubwibone kubera ubwiza n'icyubahiro yari afite mu bandi bamalayika, ashaka kwizamura ngo yicare hejuru y'Imana (Yesaya 14:13-14, Ezekiyeli 28:15, 1 Timoteyo 3:6). Ubwibone bwa Satani nibwo bwamwirukanishije mu Ijuru. Yesaya 14:12-15 hasubiramo amagambo Satani yaba yaravuze yivumbura, aho yivuga cyane ('nza'). Kubera kwigira ishyano, Imana yahise imuca mu ijuru.
Satani ubwo yahise ajugunywa ku isi, ahageze yihindura umutware wayo, umwami utegeka ikirere (Yohana 12:31, 2 Abakorinto 4:4, Abefeso 2:2). Yirirwa arega abakristo (Ibyahishuwe 12:10), aboshya (Matayo 4:3, 1 Abatesalonika 3:5) kandi abashuka (Itangiriro 3; 2 Abakorinto 4:4; Ibyahishuwe 20:3). Izina yahawe amaze gucibwa mu ijuru, Shitani, rivuga 'umwanzi' cyangwa 'ikigomeke'. Ubundi rero Bibiliya ikanamwita 'sekibi'.
Nubwo ariko abizi ko yaciwe mu ijuru, nanubu akomeza kugerageza kwishyira hejuru y'Imana. Yigana ibyo Imana ikoze byose, ashaka ko isi imuramya nk'uwabikoze, ari nako arema uruguma ku migambi y'Imana. Satani niwe nyirabayazana w'ubuyobe bwose bwo mu mwuka. Akora iyo bwabaga ngo asenye cyangwa aburizemo imigambi y'Imana, abangamire abayikunda. Ariko rero, urwe rwarangije gucibwa, kuko hari umunsi azajugunywa mu nyanja itazima (Ibyahishuwe 20:10).
English
Satani ninde?


text:
Susannah Mushatt Jones, Umunyamerikakazi wa nyuma wavutse mu kinyejana cya 19 yapfuye
Umugore uzwi ko ari we ushaje kurusha abandi ku isi yapfuye afite imyaka 116 i New York.
Susannah Mushatt Jones wavukiye muri leyta ya Alabama mu kwezi kwa Karindwi 1899, ni nawe Munyamerika wari usigayeho wavutse mu kinyejana cya 19.
Yabayeho mu binyejana bitatu, mu gihe cy'intambara ebyiri z'isi ndetse no ku butegetsi bw'abaperezida 20 ba Leta Zunze Ubumwe za Amerika.
Ubu umugore w'Umutaliyanikazi, Emma Morano, ni we ufashe ikamba ryo kuba umuntu ukuze kurusha abandi ku isi, ndetse bitekerezwa ko ari we muntu wa nyuma usigayeho wavutse mu myaka ya za 1890.
Madamu Jones yari umwe mu bana 11. Ba nyirakuru na sekuru bari abacakara, ababyeyi be bari abasaruzi b'imyaka mu gihe cy'ubucakara.
Yagiye mu ishuri ryihariye ryagenewe abana b'abakobwa b'abirabura arangiza amashuri y'isumbuye mu mwaka wa 1922.
Yamukiye muri New York gukora akazi ko kurera abana, aho yanatangirije ikigega cyo kwishyurira amashuri abana b'abakobwa b'abirabura muri Amerika. Madamu Jones yakomeje gukora kugeza apfuye, yakoze nk'umunyamuryango mu nzu yabagamo yita ku bana kugeza afite imyaka 106.
Ibanga ryo kubaho igihe kirekire
Nk'umwe mu biremwamuntu bari bakiriho bavutse mu kinyejana cya 19, madamu Jones yabayeho mu gihe cy'amateka maremare kurusha undi muntu wese ku isi.
Dore urugero, mu mkwaka w'amavuko wa 1899, wabaye intangiriro y'ibihe by'amateka benshi bamenya babikuye mu bitabo gusa:
- Intangiriro y'intambara ya kabiri y'aba Boer muri Afurika y'Epfo
- Intangiriro y'intambara hagati ya Leta Zunze Ubumwe za Amerika na Filipine
- Ivumburwa ry'umuti wa Aipirine (aspirin)
Yanavutse mbere y'urupfu rw'Umwamikazi Victoria w'Ubwongereza.
Madamu Jones yamye avuga ko kuryama igihe gihagije, ntanywe itabi cyangwa ngo anywe inzoga ari zo mpamvu z'ingenzi zatumye abaho imyaka 116 yizihije mu mwaka ushize.
Ariko rero iby'ishimo no kwinezeza yagize mu buzima bwe ni byo bishobora kuba byarateye kubaho iki gihe.
Mu kiganiro yagiranye n'ikinyamakuru Time Magazine mu mwaka ushize, yemeye ko yajyaga arya uduce duto tune tw'inyama y'ingurube n'umuleti w'amagi amenaguye mu tuvungukira (bakunze kuwita 'scrambled eggs') buri munsi.
Umuryango we uvuga ko icyamushimishije ni ukugura imwe mu myambaro y'imbere bita lingerie. Bivugwa ko umunsi umwe ari kwa muganga yigeze kubwira abaforomo bamusuzumaga ati "Ntushobora gusaza ku buryo utakwambara utuntu twiza".
Ubu bitekerezwa ko umuntu usigaye ari mukuru cyane ku isi ari Emma Morano w'imyaka 116 utuye i Verbena mu Butaliyani. Ikigo cy'ubushakashatsi gicukumbura inkomoko z'abantu kiri i Los Angeles kivuga ko yavutse mu kwezi kwa Cumi na kumwe 1899.


text:
Nyuma yo kwicirwa umugabo bari bamaranye igihe gito n’abo mu muryango we muri Jenoside yakorewe Abatutsi muri Mata 1994, Umuteteri Marie Théogène, yihebeye kurera abana biciwe ababyeyi muri Jenoside n’abandi batari bafite kivurira.
Jenoside yakorewe Abatutsi 1994, yiciwemo benshi mu bo mu muryango wa Umuteteri wari ufite imyaka 32 y’amavuko. Nyuma yo kubura umugabo we bari batarabyarana, yanzuye kutongera gushaka ahubwo atangira urugendo rwo kurera abana b’imfubyi muri SOS.
Mu mvugo yuzuyemo ikiniga, amarira asa n’amuzenga mu maso mu buhamya bwe agaruka cyane ku mugabo we bakundanaga, bakanateteshanya cyane, akaba ari nawe yakomoyeho impano yo gukunda abana b’imfubyi.
Yagize ati “Jenoside itangira nari kumwe n’umugabo wanjye na baramu be babiri, mukeba wanjye n’abana be batatu hari n’undi muhungu yari abereye se wabo. Interahamwe zaraje zica uwitwa umugabo wese wari uri mu rugo, nsigarana na mukeba wanjye n’abo bana be. Twahungiye mu bitaro byitiriwe Umwami Faisal tuhamara ibyumweru bibiri, Inkotanyi nizo zahadukuye zitujyana i Byumba.”
Umuteteri atangira kurera imfubyi zarariraga nawe akarira
Umuteteri avuga ko umugabo we bakimara kumwica, yakomeje guhigwa n’interahamwe, ku bw’amahirwe ahungishirizwa n’Ingabo zari iza RPF i Byumba. Aha yahasanze abagore bakoranaga n’umugabo we muri SOS bamusaba kubafasha kurera imfubyi zabaga muri icyo kigo n’abandi bahazanwaga.
Yagize ati “Tugeze i Byumba nahindutse umubyeyi w’abana benshi bababaye n’ubwo nanjye ntari norohewe; barariraga nanjye nkarira. Igihe cyaje kugera amarira yanjye arakama kubera uburyo nabonaga abana bari batemaguwe, bafite ibikomere ku mubiri no ku mutima, byansabaga gukomera kugira ngo mbashe kubahoza.”
Umuteteri ashimangira ko mu mibanire ye n’umugabo we ariho hashibutse urukundo rwatumye yitangira gukikira no kurera ibibondo birimo ibyagizweho ingaruka na Jenoside yakorewe Abatutsi.
Yagize ati “Umugabo wanjye kubera ko yakoraga mu kigo cy’imfubyi yajyaga abazana mu rugo ari benshi bakadusura, yakundaga imfubyi cyane. Nanjye yarabindaze kandi niyemeje kutazamuhemukira nicyo cyatumye ntongera gushaka umugabo n’ubwo hari benshi bandambagizaga.”
Umuteteri asobanura ko amarira y’abana bagizwe imfubyi na Jenoside, yibagiwe agahinda ke, kugira ngo abashe kuba umubyeyi ubizihiye.
Ati ‘‘Numvaga kurera abo bana ntazabimaramo imyaka ibiri, bari abana bafite ibisebe, bameze nabi cyane, ariko gahoro gahoro uko bagenda baza bansanga banyita ‘Mama’ bansekera, banyiteteshaho byaranyubatse bituma icyemezo cyo kubasiga nari mfite gihinduka.”
“Umuteteri utaragize amahirwe yo kubyara, ubu ni nyina w’abana 32”
Umuteteri avuga ko atewe ishema no kuba kuri ubu hari abana 32 bamwita ‘Mama’ n’abuzukuru bamwita nyogokuru.
Yagize ati ‘‘Abana bato nareze ni abakobwa b’impanga bari bafite ukwezi kumwe, ubu ni inkumi biga muri Ghana. Abandi bazaga bafite guhera ku mwaka umwe kuzamura. Mu biganza byanjye hamaze kunyura abana 32, nashyingiyemo batatu hari n’undi nzashyingira mu kwezi kwa gatanu. Ubu mfite abuzukuru, mfite abakwe n’abakazana, ku buryo rwose numva nishimye cyane iyo mbabona bakura batera imbere.’’
Umuteteri warokotse Jenoside yahaye abagore bapfakajwe na Jenoside ubutumwa bwo gukomeza kubakira kuba intwari.
Yagize ati ‘‘Bagomba guharanira ishema, bakanga agasuzuguro. Ni ibintu bikomeye ariko kandi iyo byose ubifatanyije no gusenga Imana iguha imbaraga kandi ugatera intambwe umunsi ku munsi, ikakurinda kwandavura.”
Umuteteri n’umugabo we mu gihe cya Jenoside yakorewe Abatutsi muri Mata 1994 bari batuye Gacuriro ubu ni mu Karere ka Gasabo.
39,308 total views, 50 views today


text:
Se w’umwana wateruwe na Perezida Kagame i Nyamirambo yafunguwe (Photos&Video)
Umwana witwa Igisubizo Swaliha wagize amahirwe yo guterurwa na Perezida Paul Kagame i Nyamirambo, ari mu byishimo nyuma y’uko se umubyara afunguwe nk’uko yabyifuzaga.
Uyu mwana w’umukobwa w’imyaka ine, utuye mu murenge wa Nyarugenge, mu Karere ka Nyarugenge mu mu mujyi wa Kigali yaramamaye nyuma y’uko ifoto ye ateruwe na Perezida Kagame isakaye ku mbuga nkoranyambaga.
Abantu bayibonye bashatse kumenya byimbitse ibijyanye n’uwo mwana maze itangazamakuru rijya kumusura aho atuye mu Kagari ka Gatare mu Murenge wa Nyarugenge.
Itangazamakuru ryagiranye ikiganiro kirambuye n’umubyeyi w’uwo mwana maze babaza uwo mwana icyo yumva yifuza gusaba Perezida Kagame.
Uwo mwana yagize ati “Numva namusaba gufungura papa.”
Umubyeyi w’uwo mwana yahise avuga ko ise w’uwo mwana afunze kuva mu Kuboza 2016, azira ibiyobyabwenge.
Ibyifuzo by’uwo mwana byasubijwe kuko ise umubyara witwa Ndayisenga Yassin yafunguwe kubera imbabazi yagiriwe na Perezida Kagame.
Yafunguwe ku cyumweru tariki ya 17 Nzeli 2017, nyuma yo gufungwa amezi umunani gusa y’igihano cy’imyaka ibiri yari yarakatiwe.
Nyuma yo gufungurwa, Yassin yavuze ko yishimye cyane. Agashimira Perezida Kagame wumva ibyifuzo by’Abanyarwanda bose.
Agira ati “Ndumva nishimye cyane! Ndamushimira Perezida wa Repubulika cyane kuko ni umubyeyi wumva Abanyarwanda bose. Kuba n’umwana wanjye yaramubwiye ikibazo akacyumva, nanjye nkaba naramusabye imbabazi akabyumva binyereka ko ari umubyeyi.
Ibiyobyabwenge nzabirwanya mfatanya n’inzego zibirwanya kuko no muri gereza nabirwanyaga.
Nabwira abantu bakoresha ibiyobyabwenge ko babireka kuko si byiza bituma umuntu asubira inyuma. Nk’ubu nari narataye umuryango wanjye. Ibiyobyabwenge nta nzira nziza bikujyanamo.”
Umuhoza Asouma, umugore wa Yassin avuga ko ashimira Perezida Kagame uhaye imbabazi umugabo we none akaba afunguwe.
Agira ati “Igihe cyose uyu musaza tuzamuhora inyuma kandi tuzahora tumwishimiye kubera ibyo adukorera! Nk’ibyo ankoreye jyewe jyenyine byandenze. Imana izamfashe nongere mpure nawe nongere mushimire kuko ibyo ankoreye birandenze.”
Mu magambo ya Igisubizo nyuma yo gufungurwa kwa se yagize ati "(Ubwo nahuraga na Perezida naramubwiye ngo) uzafungure papa igihe cyose nzaguhoraho! None arabikoze ndamushimira! Igihe cyose nzahora mushimira.”
Ku itariki ya 20 Nyakanga 2017 nibwo Igisubizo yateruwe na Perezida Kagame ubwo yari ari i Nyamirambo mu mujyi wa Kigali, mu bikorwa byo kwiyamamariza kongera kuyobora u Rwanda.
Perezida Kagame yaramuteruye ari mu modoka igihe yavaga kwiyamamaza maze baramufotora, ifoto ye ihita isakara ku mbuga nkoranyambaga.
Umubyeyi w’uyu mwana avuga ko umwana we akunda Perezida Kagame kuburyo ngo no kugira ngo babonane yabigizemo uruhare.
Bageze mu rugo byari ibyishimo
Andi mafoto
Ibitekerezo ( 18 )
Verry good kagame
HE Imana yaguhaye inkoni kuko uri umunyambabazi. HE nk’uko wumvise uriya mwana, hari abantu bafunze bashobora kuba baragororotse bategereje ijambo ryanyu ngo baze dufatanye duteze igihugu imbere. Imana ikomeze igukoreshe mubye wacu.
Mbega byiza👏👏👏 this kid is so brave and thanks a lot HE, nukuri God will always reward you with such brave Rwandans.
Imbazi z Imana zihoraho iteka His excellent wacu yakoze neza Reka natwe tumwigireho kugira imbabazi kuri muru byose kandi kuri Bose maze tugire cyerekezo kimwe.
Mura bakunzi ba kigal to day umo mwana ko numva afite ubwe njye buvanze nuburere nukuri umubyeyi wacu yakoze kuba yumvise ikibazo cyumwan murakoze.
mbega byiza
rwose perezida wacu aragahoraho
nanjye Imana imfashe nzahure na Muzehe wacu rwose.
alhamdulilah HE Paul Kagame ni umubyeyi rwose Yumva ibyifuzo by’abanyarwanda bose uwo mugabo nawe azamwiture atongera gukoresha ibiyobyabwenge
wowww mbega kubyaraneze
Imana ishimwe kabisa. Nanjye mfite inshuti yanjye ifungiye Mageragere ariko kubona umuntu asohotse hariya hantu atambaye iroze, ni Imana iba yigaragaje kabisa. Ubu Nanjye ndi ku mavi ngo afungurwe.
Muzehe wacu ibyo akorera abanyarwanda birandenga rimwe narimwe amarira agashoka.turamwera kdi forever
URIYAMWANANINWARIKABISA,TWO.
nibyiza Perezida wacu yumva Ijwi ry’abana! icyo nsaba Ndayisenga! nukureka burundu ibiyobya bwenge!


text:
Hari indimi zirenga 6.230 Bibiliya itarahindurwamo
Umuryango wa bibiliya z’igifaransa washyize ahagaragara raporo igaragaza ahantu hamaze kugezwa Bibiliya ku isi n’aho zitaragera, bagaragaza ko hari indimi zirenga 6.230 Bibiliya itarahindurwamo utabariyemo indimishami.
Mundimi Bibiliya itarahindurwamo harimo indimi 3.655 zitagira izo zegeranye nazo zahinduwe mo Bibiliya. Abantu barenga miriyoni 253 ntabwo barabasha kugerwaho na Bibiliya kubera iyo mpamvu.
Ku isi habarurwa indimi 6.880 nkuko byagaragajwe muri 2016, Bibiliya yose imaze guhindurwa mu ndimi 648. Isezearno rishya rimaze guhindurwa mu ndimi 1.432, bigatuma ijambo ry’Imana rigera ku bantu barenga miriyoni 657. Umwaka ushize wa 2016 imiryango ya Bibiliya ku isi yashyize imbaraga mu guhindura Bibiliya mu ndimi zitandukanye zirenga 61 zivugwa n’abantu barenga miriyoni 428. Mu mwaka wa 2016 babashije guhindura Bibiliya mu ndimi 30 zivugwa n’abantu barenga miriyoni 95.
Abantu bafite ubumuga bwo kutavuga nabo ntabwo bibagiranye kuko bamaze guhindurirwa Bibiliya mu ndimi 44 zitandukanye z’amarenga, bigaragara ko abarenga miriyoni 285 z’abafite ubumuga bwo kutavuga ku isi babashije kugerwaho n’ijambo ry’Imana mu rurimi rwabo ndetse n’abarenga miriyo 40 bafite ubumuga bwo kutabona bagejejweho bibiliya mu rurimi rwabo bakoresha.
Umuryango w’ubufatanye bwa Bibiliya z’igifaransa watangaje ko Bibiliya z’abafite ubumuga bwo kutabona zibagora cyane, kuko bafatanya n’ibigo byigisha abafite ubumuga bwo kutabona kugirango babashe gutegura izi Bibiliya mu nyandiko bakoresha.
Umuryango wa Bibiliya uri watangiye umushinga wo guhindura Bibiliya mu ndimi 400 z’amarenga zikoreshwa n’abafite ubumuga bwo kutumva no kutavuga, , bikazafasha abantu barenga miriyoni 70 bafite ubwo bumuga kugerwaho n’ijambo ry’Imana, kuko ku isi hari indimi zirenga 400 z’amarenga zitarabona Bibiliya mu rurimi bakoresha.
Isezerano rishya ni ryo ryonyine rigaragara mu rurimi rw’amarenga rukoreshwa muri Amerika, ariko Bibiliya yose irenda kurangirakugirango abakoresha ururimi rw’amarenga muri Amerika babashe kuyikoresha.
Abakirisitu dukwiriye gusenga kugirango iki gikorwa cyo guhindura Bibiliya mu ndimi zitandukanye kigende neza, abantu babashe kugerwaho n’ijambo ry’Imana bakire agakiza.
Chritien news
[email protected]


text:
Minisitiri Kaboneka yahakanye iby’uko Abameya bashyirwaho kuri ‘TEKINIKI’
Minisitiri w’Ubutegetsi bw’igihugu Francis Kaboneka yavuze ko Guverinoma itajya yivanga mu byo gushyiraho umuyobozi w’akarere runaka, hitwajwe impamvu runaka.
Abitangaje nyuma y’uko mu Rwanda hamaze iminsi hagaragara ikibazo cy’abayobozi b’uturere begura mu buryo butunguranye kandi bakegura bakurikiranye ari benshi.
Abenshi muri abo bayobozi b’uturere bagiye batanga amabaruwa y’ubwegure bavuga ko ari “ku mpamvu za bo bwite”.
Ibyo byatumye abaturage bibaza ko abo bayobozi baba barahawe imyanya batabishoboye, inshingano zababana nyinshi bagahitamo kwegura.
Ariko Minisitiri Kanoneka wari witabiriye ikiganiro cyaciye kuri KT Radio, mu gitondo cyo kuri uyu wa Mbere tariki 4 Kamena 2018, yavuze ko buri muyobozi yeguye kubera impamvu zitandukanye n’iz’undi.
Yagize ati “Abayobozi b’uturere batorwa n’inteko ihagarariye imirenge yose. Abagize iyo nteko bava mu karere kose bakaba ari na bo batora umuyobozi w’akarere.”
Muri Gashyantare 2016, nibwo haherukaga kuba amatora y’uturere, ubwo hatorwaga ababyobozi b’uturere 30 tugize igihugu. Ariko nyuma y’imyaka ibiri gusa muri itanu baba bemerewe, abagera ku 10 bamaze kwegura. Bamwe muri abo bagiye begurana n’abari babungirije.
Umuyobozi w’Akarere ka Kamonyi, Aimable Udahemuka, ni we wabimburiye abandi kwegura. N’ubwo yavuze ko yeguye ku mpamvu ze bwite, Inama Njyanama y’akarere yavuze ko yari asigaye arangwa no gusuzugura no kutitabira inama z’akarere bikadindiza imihigo.
Hakurikiyeho Umuyobozi w’Akarere ka Nyamagabe Philbert Mugisha, ariko we yirukanywe na Njyanama akekwaho kunyereza umutungo wa Leta.
Nyuma ye hakurikiyeho ukwegura mu turere dutandukanye, turimo abayobozi ba Ruhango, Huye, Nyaruguru, Rusizi, Nyabihu, Gicumbi, Nyagatare, Kayonza na Bugesera.
Minisitri Kaboneka asobanura ko bamwe muri abo bayobozi bagiye birukanwa nyuma yo kunanirwa kuzuza inshingano, mu gihe abandi bagiye babona andi mahirwe.
Avuga ko n’ubwo benshi baba batowe kandi bagiriwe icyizere, bitavuze ko hari ureba mu mitima yabo. Ati “Bamwe beguye nyuma yo kubona ko imihigo yari hejuru kurenza uko babiteganyaga.
“Kuba umuyobozi yaratowe n’abaturage ntibivuze ko aba ari malayika. Babatora kubera icyizere baba babafitiye ariko ntawe ureba mu mitima yabo. ”
Uko kwegura kwa hato na hato kwakajije umurego mu gihe abo bayobozi biteguraga gusinyana imihigo na Perezida wa Repubulila Paul Kagame, biteganijwe muri Kamena 2018.
Inkuru bijyanye
- Icyo Kaboneka avuga ku kwegura kw’abayobozi kwiswe ’Tour du Rwanda’ (PODCAST)
- Huye: Uwamariya Veneranda yagizwe Meya w’agateganyo
- Gicumbi: Umunyamakuru agizwe Meya w’agateganyo
- Gicumbi: Meya w’agateganyo na we yeguye atamazeho icyumweru
- Huye: Gusuzugura inama Njyanama bitumye Komite Nyobozi yirukanwa
- Nyagatare: Komite nyobozi y’akarere na yo ireguye
- Komite nyobozi ya Bugesera yose yeguye
- Gicumbi: Umuyobozi w’Akarere n’abamwungirije begujwe
- Ruhango: Akarere kabonye abayobozi bashya
- Rwakazina Marie Chantal atorewe kuyobora Umujyi wa Kigali
- Nyabihu: Umuyobozi w’ikigo cy’ishuri atorewe kuyobora akarere
- Umuyobozi w’Akarere ka Rusizi na we yeguye
- Nyabihu: Meya n’uwari umwungirije beguye
Ibitekerezo ( 5 )
Biranshimisha gusoma comme ta nkizi rwose. Binyereka jo mu gihugu cyacu ukuli kuzwi . Abanyarwanda bazi byose bagahitamo kwinumira NgO bucye.
Byaba bibabaje niba minister atazi uko amatora yaba mayors akorwa!! cg aba atebya kugirango abantu bisekere??
yabihakana atabihakana abamayor bashyirwaho kuri kata barabanoma ntibishyirirwaho n’abaturage bazahindure gahunda
Rwose Nyakubahwa Minister, ba umunyakuri. Iyo uhakana ukuri nawe uzi, niwowe biremerera. Uko Mayors bajyaho birazwi. Hajyaho uwo mushaka ko ajyaho. Iyo mubonye umukandida ushobora kurusha amajwi uwo mushaka, mumuregeka gukuramo candidature ye. Ibyo rwose urabizi Nyakubahwa Minister. Byemere niko system yubatse.
Murakoze Nyakubahwa Minisitiri kutugezaho ikiganiro kiza rwose. Tuzi neza ko no muri Demokarasi abantu bashobora kuyoborwa gutora inyangamugayo kandi izageza abaturage ku iterambera inesa n’imihigo rwose birumvikana. Ariko hari aho usanga rwose abayobozi ari ntacyo bagejeje kubaturage. Muzagenzure mu turere beguyemo muhereye Nyagatare, Bugesera n’ahandi muzasanga iyi myaka 2 bari bamazeho yarabaye iyubusa.


text:
Igifu ni agafuka kabikwamo ibyo umuntu yariye mu gihe bikigogorwa (bikinogerezwa). Kaba hagati y’umuhogo n’amara. Ni muri ako gafuka ibyokurya bigogorerwa mbere yo kujya kunoge-rezwa mu mara. Ako gafuka kaba mug ice cy’igihimba, ahagana mu ruhande rw’ibumoso, aharinganiriye n’imbavu zo hasi, hafi ya mugabu-zi, munsi y’umwijima n’akantu kameze nk’um-wenda gashashe mu nda kagabanya inyama zo mu nda hasi no hejuru ahagana mu gituza (diaphragme). Igifu cyicaye hejuru y’amara manini ku gice cyayo giheruka n’icyo hagati. Igisa n’umu-bande wacyo ureba ibumoso utwikiriwe n’umwi-jima na diaphragme ibumoso. Umwobo wacyo wo hasi ufite utunyama twifunga, tukifungura iyo ibyokurya birangije kukigogorerwamo, bigahita bigakomeza mu mara mato.
Ahagana ibumoso, hejuru, hari ya diaphragme igitandukanya n’umu-tima; ari nay o mpamvu iyo cyifoye cyane ku bw’ibikirimo byinshi, bishobora kubangamira imikorere iboneye y’umutima. Ahagana hasi we-rekera imbere, hazamuka hasa n’ahegereye um-wijima n’uruhu rw’inda, ku mugongo wacyo aha-gana hasi cyegereye inyama bita pancreas. Inya-ma y’igifu igizwe n’utunyama dutatu tugerekera-nye, ak’imbere kakaba ari ko kavubura ururenda ruhora rutwikiriye igifu imbere nka verni, ruka-kirinda kwangirizwa na za acidesz’imisemburo iba mu gifu, ishinzwe kunoza ibyokurya bikigezemo. Imwe muri iyo misemburo ni nka acide chlo-rydrique, pepsine, presure itunganya amata, li-pase yo ishinzwe gutunganya ibinure.
Ibimenyetso rusange by’indwara z’igifu :
Uburwayi bw’igifu bukunze kugaragarira mu bimenyetso byinshi. ariko gikunze guterwa no ku-tubahiriza gahunda yo kurya (kuryagagura), ibi-nyobwa bikarishye, uburozi ubwo ari bwo bwose, ibihumyo byica, n’ibindi. Muri rusange kigara-gazwa n’iseseme, kuremererwa mu gifu, gucika intege, gukunda kubira ibyuya, gukora nabi kw’igi-fu nyuma yo kurya, kuribwa mu gifu ubabirwa, kuruka amaraso, guhitwa, kugira inyota cyane, kumagara ururimi, isepfu idakira. Iyo ari gastrite.
Imiti y’indwara z’igifu :
- Umutobe w’amashu, ibirahuri 3 ku munsi, iminsi 15. Uwo mutobe ukungahaye cyane kuri vitamini U ivura ibisebe by’igifu. Iyi vitamini ntiboneka cyane mu bindi bimera.
- Onyo + amashu na kapusine + indimu + ibiyiko 2 by’amavuta ya elayo na 1 cy’ubuki.
- Icupa ry’amazi y’akazuyazi mu museso, iminsi 9. Wabikomeza nibura inshuro zitari munsi ya 4 mu cyumweru, ukarangiza ukwezi.
- Ibirahuri 2 by’amazi nibura mbere ya buri gaburo, igitondo, amanywa n’umugoroba.
- Ni ngombwa kuryama hashize nibura amasaha 2 n’igice nyuma yo kurya.
- Kugira gahunda yo kurya idahindagurika
- Kwirinda ishyari, guhangayika, impagarara mu ntekerezo, kwifuriza abandi ibibi, …
- Kunywa akayiko gato k’ibumba ry’icyatsi mu kirahuri cy’amazi, rikanyobwa mu gitondo, iminsi 7 ikurikiranye, noneho ukajya urifata iminsi 3 mu cyumweru, ukarangiza ukwezi.


text:
Dore ingaruka zo gukunda isi cyane ku mukristo
Uko umukristu agenda akunda isi cyane niko agenda asubira inyuma mu iterambere ry’Umwuka. Ni ukuvuga, uko umuntu agenda akunda ibyiza byo mu isi cyane, niko agenda atakaza ubusabane hagati ye n’Imana. Ariko uko umukristu agenda yanga isi cyane, niko agenda atera imbere muburyo bw’Umwuka. Umuntu ashobora gukunda isi cyane ari umukire cyangwa ari umukene, umuntu kandi ashobora kudatwarwa n’iby’isi ari umukire cyangwa umukene, ariko muri rusange byoroheye abakene kudakururwa n’isi cyane kuruta abakire, niyo mpamvu
Yesu yavuze ko byakorohera ingamiya kwinjira mu izuru ry’urushinge kuruta ko umukire yakwinjira mubwami bw’Imana, kuko uko umuntu agenda arushaho kuba inshuti y’isi cyane niko aba agenda aba umwanzi w’Imana. Kubera iyo mpamvu, ni gake cyane wabona umuntu ufite umutima urarikiye ibyisi yakuzura Umwuka Wera, kuko ahoza umutima kubiri mu isi; ariko biroroshye cyane ko umuntu ufite umutima wazinutswe iby’isi yuzura Umwuka Wera, kuko aba ari imbata y’iby’Imana ahoza umutima we kubiri mu ijuru. Kubyerekeye umuco no kwirimbisha rero naho niko bimeze, akenshi usanga babantu batwawe n’irari ryo kwinezeza, babantu bahora biruka inyuma y’ibyadutse n’ibigezweho, umutima wabo aribyo wiberamo gusa, akenshi usanga bene abo bantu ari abakene cyane muby’Umwuka, abandi ari abakristu ku izina gusa ntaterambere mu by’Umwuka bigirira, kuko uko ugenda uba inshuti y’isi cyane niko ugenda usubira inyuma mu iterambere ry’Umwuka utakaza ubusabane hagati yawe n’Imana.
Amabwiriza y’itorero nayo ashobora korohereza abantu kuba imbaza z’isi cyangwa kuba imbata z’Umwuka Wera, usanga amatorero yorohereza abakristu kwifata uko biboneye akenshi usanga abakristu b’ayo ari abakene muby’Umwuka kuko abenshi baba imbata z’isi cyane, naho amatorero afite amabwiriza akakaye kubyerekeye umuco adaha abakristu bayo umudendezo wose, byorohereza abakristu bayo kutaba imbata z’isi bityo bikazana iterambere muburyo bw’Umwuka kuruta mu matorero aha abakristu umudendezo wose, ariko nabwo iyo habayemo gukabya cyane nabyo bigira ingaruka mbi ku itorero, cyane cyane kurubyiruko bikaba byatuma itorero risaza vuba ndetse rikaba ryanazima burundu. Usanga hari nk’itorero rimara imyaka nk’icumi cyangwa irenga ntawe ubatizwa mu Mwuka Wera, umushumba wabo ariwe ubahanurira, ariwe ubasengera,…
Bene iryo torero usanga ridakura, ritaguka kuko iyo itorero ridatera imbere muburyo bw’Umwuka ntirishobora kwaguka, niyo mpamvu usanga hari amatorero menshi ahera mu migi gusa abatuye mubyaro bakayumva gusa batayazi; kuko ntaterambere ry’umwuka agira ngo biyafashe kwaguka. Dore zimwe mu mpamvu zibitera: nibyo rwose abashumba b’itorero baba baratangije itorero buzuye Umwuka Wera bityo abayoboke bakaza kubwinshi, ariko ugasanga abashumba benshi ndetse n’abavugabutumwa bihatira kwigisha abantu ibitangaza n’inyigisho zibakururira mu isi cyane aho kubakururira mu Mwuka, ugasanga babahamagarira kwakira ibitangaza, kubona ubutunzi,..
Izo nyigisho rero usanga zikururira abantu mu isi bakaba imbata z’isi aho kuba imbata z‟Umwuka. Iyo bikubitiyeho n’amabwiriza y‟itorero rero aha abantu umudendezo wose wo kwitwara uko biboneye, bihita bihuhuka ugasanga abanyetorero ntaterambere ry’Umwuka na rito bafite ndetse no kubigaragarira amaso ntaho batandukaniye n’abapagani batazi Imana. Ijambo ry’Imana ritubwira gushaka ubwami bw’Imana ibindi bikaza ari inyongera; byumvikane ko iby’indamu z’umubiri tudakwiye kubitaho umwanya tubyigisha abantu kuko ni inyongera, kuko ntabwo biri muntego y’agakiza: Mat.6:33.


text:
Ku itariki ya 13 Mata 2018, kimwe n’ahandi hirya no hino mu Gihugu, mu Mirenge yose igize Akarere ka MUSANZE habaye Umuhango wo Gusoza Icyumweru cyo Kwibuka ku Nshuro ya 24 Jenoside yakorewe Abatutsi.
Ku rwego rw’Akarere Ka Musanze, uyu Muhango wabereye mu Murenge wa BUSOGO, ubimburirwa n’Urugendo rwo Kwibuka rwaturutse ku Biro by’Umurenge rwerekeza ku Rwibutso rwa BUSOGO, aho bunamiye Inzirakarengane ziharuhukiye, hakavugirwa Amasengesho bakanashyira indabo ku Mva.
Uyu Muhango wari witabiriwe n’Abayobozi mu Nzego zitandukanye za Gisivile n’iz’Umutekano, Abahagarariye Amadini n’Amatorero n’Abaturage benshi cyane baturutse imbere no hanze y’Akarere ka MUSANZE.
Umushyitsi Mukuru muri uyu muhango akaba yari Guverineri w’Intara y’Amajyaruguru, Hon. GATABAZI Jean Marie Vianney, wari kumwe na Hon. Senateri UWIMANA Consolee, Hon.Depite MUREKATETE Marie Therese, Abayobozi b’Inzego z’Umutekano mu Ntara y’Amajyaruguru, Abahagarariye Amadini n’Amatorero barimo na Nyiricyubahiro Musenyeri Umushumba wa Kiliziya Gatulika Diyosezi ya Ruhengeri, Musenyeri Visenti HAROLIMANA, n’Urubyiruko rwa TECHNO rukorera mu Ntara y’Amajyaruguru.
Ku Rwibutso, Nyiricyubahiro Musenyeri abafasha mu Isengesho mu gihe cyo Kunamira izi Nzirakarengane
Nyuma y’aho, umuhango wakomereje kuri Stade ya Kaminuza y’u Rwanda, Ishami rya BUSOGO (UR - CAVM), ahatangiwe ubutumwa binyujijwe mu Buhamya, Indirimbo n’Impanuro z’Abayobozi batandukanye.
Bwana MUGABO agaruka ku kuntu muri aka gace, Jenoside yatangiye mbere ya 1994, aho Abatutsi batangiye gutotezwa, gushinyagurirwa ndetse no kwicwa mu 1990, harimo na Se umubyara
Yunganira uwatanze Ubuhamya, Perezida wa IBUKA mu Karere ka Musanze, Bwana RWASIBO Jean Pierre, mu ijambo rye, yishimiye uburyo Abayobozi n’Abaturage , abato n’abakuru, baturutse imihanda yose bitabiriye uyu muhango.
Yongeye kwihanganisha ababuze ababo, ashimira Nyakubahwa Perezida wa Repubulika n’Ingabo yari arangaje imbere bitanze bakabohora Igihugu bahagarika Jenoside, abenshi muri bo bakanahasiga ubuzima.
Perezida wa IBUKA mu Karere ka Musanze
Yavuze ko nta kindi gihembo bababonera uretse guharanira kubaho, gukomera no kusa ikivi cy’abagiye, gusigasira Ubumwe bw’Abanyarwanda no guharanira Imibereho Myiza ya buri wese duhamagarirwa n’Ubuyobozi Bwiza burangajwe imbere n’Intore izirusha intambwe, nk’imwe mu nzira yo guhangana n’ingaruka za Jenoside, “Kwibuka Twiyubaka”.
Umuyobozi w’Akarere ka Musanze ahumuriza Abarokotse, abizeza kubahora hafi anashimira abitabiriye umuhango
Umuyobozi w’Akarere ka MUSANZE, Bwana HABYARIMANA Jean Damascene, mu ijambo rye, ahumuriza Abarokotse Jenoside abibutsa ko bafite Igihugu kandi kibahora hafi. Yashimiye abitabiriye umuhango muri rusange n’Abanyamusanze by’umwihariko, kubera umutekano usesuye ukomeje kurangwa mu Karere muri ibi Bihe bikomeye turimo byo Kwibuka n’uburyo abaturage bitabiriye gahunda zari ziteganijwe muri iki Cyumweru cyo Kwibuka, anashimira abagize umutima wo gutanga inkunga ku Barokotse Jenoside Batishoboye.
Yahamagariye Urubyiruko gufata iya mbere mu gufatanya n’abandi Banyarwanda mu guhangana n’abakomeje guhakana no gupfobya Jenoside. Yasoje ahamagarira abantu bose gukomeza kwitabira ibikorwa byose bizakorwa muri iyi Minsi Ijana twibukamo izi Nzirakarengane.
Umuyobozi w’Ingabo ahumuriza anasimira Abarokotse Jenoside anizeza Abaturage bose muri rusange ko Umutekano w’Igihugu ubungabunzwe anabasaba kurushaho kuba umwe
Mu izina ry’Ingabo z’Igihugu zose no mu izina rye bwite, Umuyobozi w’Ingabo mu Ntara y’Amajyaruguru, Brig.Gen. Eugene NKUBITO, wari witabiriye uyu Muhango, ahereye ku Buhamya bwatanzwe ndetse n’ijambo rya Perezida wa IBUKA, na we yashimiye byimazeyo Abarokotse Jenoside uburyo badahwema kuzirikana uruhare rw’Ingabo mu kurokoka kwabo, abashimira ubutwari bukomeje kubaranga mu rugamba rutoroshye rwo kwiyubaka, kwigira no
kugira uruhare mu Iterambere ry’Igihugu muri rusange.
Aha akaba yaboneyeho kongera kubizeza ko imbaraga zabarokoye ntaho zagiye kandi ko Ubuyobozi Bwiza buriho butazigera buhwema kubatekerereza icyabateza imbere ubwabo n’Igihugu cyose muri rusange hagamijwe kugira Igihugu gitekanye kibereye abagituye kandi cyifuzwa n’Amahanga.
Umushyitsi Mukuru yihanganisha Abarokotse Jenoside anagaruka ku bigwi by’Imiyoborere Myiza dukesha Nyakubahwa Perezida wa Repubulika
Mu ijambo rye, Guverineri w’Intara y’Amajyaruguru na we yihanganishije Abarokotse Jenoside mu magambo akomeye cyane agira, ati: “Ababahigaga bashaka kubica, bamwe muri bo bakibungabunga hirya no hino mu Bihugu byo hanze, kimwe n’abandi bari babibashyigikiyemo, icyabashimisha kurushaho ni ukubabona mubayeho nabi cyangwa kubona Abanyarwanda turyana, tudashyize hamwe.”
Yakomeje agira, ati: “Gukomeza gufata mu mugongo Abarokotse Jenoside no kwishyira hamwe nibyo bizaduha imbaraga zo kubaka Igihugu cyacu no kugaragaza ubudasa budutandukanya n’ibindi Bihugu.”
Yasoje yibutsa ko Kwibuka ari inshingano za buri wese kandi ko by’umwihariko ari byo bizafasha Urubyiruko rwacu gukomeza guhangana n’uwo ariwe wese washaka kongera gusenya iki Gihugu yiha guhakana, gupfobya cyangwa kugoreka ukuri ku Mateka y’ibyaye.
Yahamagariye Ababyeyi kuganira n’abana babo, gusura Inzibutso no kubabwiza ukuri ku Mateka ya Jenoside yakorewe Abatutsi mu Rwanda no gusaba ibinyunganizi kubyo badashoboye gusobanura ubwabo hagamijwe kubaka u Rwanda ruteye imbere kandi ruzira kuzongera kurangwamo amacakubiri ukundi.


text:
Abaturage bo mu Murenge wa Mukura barasaba ko bafashwa kubona ku buryo bworoshye serivisi z’ubuzima zirimo ibikorwa remezo bituma bagera kwa muganga biboroheye, ibitaro n’imbangukiragutabara, kuko ngo kutazibona hafi bibagiraho ingaruka mbi zitandukanye.
Ubusanzwe muri uyu murenge utuwe n’abaturage basaga ibihumbi 33 hari ikigo nderabuzima kimwe ndetse n’ahatangirwa ubuvuzi bw’ibanze (poste de santé) hamwe.
Mu kiganiro Umuryango w’Abanyamakuru baharanira amahoro (Pax Press) uherutse kugirana n’abatuye uwo murenge, bagaragaje uko icyo kibazo gihagaze.
Rugamba Evaritse utuye mu kagari ka Karambo muri uwo murenge agaragaza ko bagera kwa muganga biyushye akuya.
Ati “Kugera ku kigo nderabuzima harimo ibirometero bitanu, dukoresha amasaha abiri dutwaye umurwayi mu ngobyi. Biratuvuna cyane ku buryo twifuza ko mwatubonera ingobyi ya kizungu kuko hagera n’umuhanda.”
Ku ruhande rw’ababyeyi bari ku nda bo ngo ntiboroherwa ku buryo baba babona ubuzima bwabo buri hagati y’umupfu n’umupfumu nk’uko byagarutsweho na Ntihabose Chantal.
Ati ”Iyo inda igufashe kugera ku bitaro birakugora ku buryo hari n’ababyarira mu nzira bajya kwa muganga, kandi ubyarira mu rugo ugacibwa amafaranga utabona, ushobora kuvanamo n’ubwihebe bwo gupfa, kubyara biratugora. Abagore dufite ikibazo harebwe uburyo batabarwa.”
Abo baturage bavuga ko umugore ubyariye mu rugo acibwa amande y’amafaranga y’u Rwanda ibihumbi 10.
Hari abandi baturage batuye mu bice bitarimo imihanda ku buryo ngo nabo bagorwa kimwe n’abatuye mu misozi ndetse n’ahameze nko mu bibaya, bagorwa no kugera kwa muganga.
Nzabonimpa Diogene ati “Mu mudugudu wa Muhindo dutuyemo nta muhanda uhagera, nta modoka irahagera, watekereza uburyo bazabona umubyeyi bakamuheka, umubyeyi abura nk’iminota nka 30 ngo abyare murumva ko yabyarira mu nziza, badukoreye imihanda yahagerera igihe.”
Ku bijyanye no gutwarwa n’imbangukiragutabara nabyo ngo usanga bigoranye kuko iza ivuye ku bitaro bya Kibuye cyangwa ibya Murunda biri muri kilometero zigera kuri 60 ugera mu Murenge wa Mukura.
Umunyamabanga Nshingwabikorwa w’Agateganyo w’Umurenge wa Mukura Icyizihiza Alida, yavuze ko ibibazo bihari ariko bagenda babishakira umuti.
Ati “Mu by’ukuri ikibazo kirahari, kubona hari ikigo nderabuzima kimwe na poste de santé imwe muri uyu Murenge kandi ufite abaturage bangana gutya barenze ibihumbi 30 n’ibindi birumvikanaa ni benshi, tukanagira na poste de santé imwe ubungubu irimo gukora ni ikibazo gikomeye bituma hari serivisi zigera ku baturage ariko kuba atabasha kuzigeraho byihuse bikaba ari ikibazo".
Avuga ko umurenge ugize imbangukiragutabara yafasha muri izo serivisi, byakunganira abaturage batangiye kwishakiriza bimwe mu bisubizo aho usanga muri buri mudugudu cyangwa umusozi bafite amashyirahamwe yo guhekerana.
Akomeza avuga ko icyo kibazo batagicecetse.nAti ‘“Iki kibazo cyagejejwe ku nzego zose zirimo umurenge, Akarere ndetse na Minisiteri. No mu gushaka ibisubizo uyu mwaka hari poste de santé y’indi igiye kubakwa muri uyu murenge tukaba tugize ebyiri , no mu myaka izakurikiraho turateganya izindi poste de santé muri buri kagari.
Mukura ni umwe mu mirenge 13 igize akarere ka Rutsiro, ufite ubuso bwa meterokare (m2) 98.7 utuwe n’abaturage 33528.
Ntakirutimana Deus


text:
Musanze: Bamurikiwe amashuri bubakiwe n’Abanyarwanda baba mu Budage
Abanyeshuri bo mu kigo cy’amashuri cya Ruhehe kiri mu Karere ka Musanze ntibazongera kwiga bacucitse mu ishuri kuko bubakiwe ibyumba by’amashuri bishya.
Ibyo byumba by’amashuri bine bubakiwe n’Abanyarwanda baba mu Budage babimurikiwe ku itariki ya 08 Ukwakira 2017.
Ku ishuri rya Ruhehe kandi bahubatse inzu izajya ikoreramo abarimu mu rwego gufasha abarimu kubona ahantu bakorera heza; nkuko byatangajwe na Kavumu Diogene umuyobozi w’ikigo wungirije ushinzwe amasomo.
Agira ati “Turashimira Diaspora y’u Rwanda mu Budage ku nkunga ikomeye baduteye. Ibyumba batwubakiye bigiye kudufasha gukemura ikibazo cy’ubucucuke. Mu cyumba twari dufite abana 60 ariko ubu ntituzarenza abana 45 mu cyumba.”
Akomeza avuga ko kandi iyo nzu yubakiwe abarimu izatuma abarimu bose babona aho bakorera hisanzuye. Usibye iyo nzu, hanubatswe ubwiherero.
Izo nyubako zose zubatswe mu kigo cy’amashuri cya Ruhehe zuzuye zitwaye miliyoni 90RWf.
Gusa ariko mu kigo cy’amashuri cya Ruhehe hagaragaye n’ikibazo cy’ibyumba bigikenewe birimo icyo kuriramo, aho gutekera n’aho kwidagadurira. Ubuyobozi busaba ko Diaspora yakomeza ikabafasha kubona ibindi bigikenewe.
Abanyarwanda baba mu Budage kandi bubakiye inzu abagize koperative “COPTC-Abafatanyije” bakora umwuga w’ubudozi.
Abagize iyo koperative bahamya ko bari basanzwe bakorera mu nzu nto cyane ntibabone aho bigishiriza ababishaka.
Bahamya ko nta bushobozi bari bafite bwo kwiyubakira inzu nyuma yuko bari bamaze kwizigamira miliyoni 17.
Abanyarwanda baba mu Budage bahise babatera inkunga maze bubaka iyo nzu ifite agaciro ka miliyoni 80RWf.
Habimana Fidele, umuyobozi wa COPTC-Abafatanyije avuga ko inzu bubakiwe igiye kubafasha guhindura imikorere.
Agira ati “Turashima abagiraneza. Twaburaga ubwisanzure ntitwigishe neza abanyeshuri bashaka kumenya kudoda. Twatangaga ubukode bw’ibihumbi 25RWf ku kwezi ariko ayo tugiye kuyazigama.”
Kalimba Claude, umuyobozi w’ibikorwa bya Diaspora yo mu Budage mu Rwanda avuga ko ubufasha itanga ari ingamba bihaye zo gufasha igihugu mu iterambere, bafasha abana kwiga neza no guhindura ubuzima bw’abaturage.
Akomeza avuga ko ibyagaragajwe ko bikenewe bagiye kubiganiraho mu kureba icyakorwa kugira ngo abana b’u Rwanda bigire heza.
Ibitekerezo ( 1 )
Nanjye ndi umwe mubanyamuryango b’iyi cooperative
COOPTC/ABAFATANIJE IKORERA KUBYANGABO/BUSOGO IMUSANZE.Akazu twakoreragamo kari gato cyane kandidukeneye kwigisha abashaka kumenya umwuga w’ubudozi,bityo bikadutera ipfunwe,none ubu turi gushima IMANA ya koresheje abanyarwanda baba mubudage bakadufasha kubona aho gukorera hisanzuye,tubikesha rero ubuyobozi bwiza bw’igihugu cyacu.Imana ikomeze kubaha umugisha.


text:
Swazilande
Swazilande (izina mu giswati : kaNgwane, Swatini cyangwa Umbuso weSwatini; izina mu cyongereza : Swaziland cyangwa Kingdom of Swaziland ) n’igihugu muri Afurika y’Iburengerazuba.
Swazilande igizwe n’aba Nguni bahujwe n’ururimi ndetse n’umuco. Bakomoka muri burasirazuba bwo hagati ya Afurika. Mu gushaka kwaguka kwa Nguni, mu binyejana 15 bishize, aba Swazi bambutse uruzi rwa Limpopo batura mu majyepfo ya Tsongaland.
Mu birori bitandukanye, imbyino zihabwa agaciro cyane. Imbyino ya Umhlanga, ni imbyino ibyinwa mu mpera z’ukwezi kwa 8, ubwo abana b’abakobwa baba baramya umwamikazi. Sibhanca nayo ni imbyino y’abagabo babyina hirya no hino mu gihugu.


text:
Kera hariho umwana w'ikizeze, akitwa Joriji Baneti. Umunsi umwe, nyina amwohereza kumugurira inshinge ku isoko. Umwana aragenda, amaze kuzigura, agaruka azipfumbase mu gipfunsi.
Ageze mu nzira, abona inyoni yafashwe n'umushibuka iruhande rw'ikirundo cy'ibyatsi byumye. Ariyamirira ati «yoo! Mbega inyoni nziza! Kereka nyifashe»! Agira za nshinge azishinga muri bya byatsi, yanga ko zimubuza gukoresha amaboko yombi. Amaze gufata ya nyoni agaruka gushaka inshinge muri bya byatsi. Atazibuze ga! Arashaka, arashakaaa... Aho mugabo abona rumwe, izindi arazibura!
Bigeze aho, nk'aho yagatashye, aribwira ati «Mama ndamuzi, arantonganya ndetse arankubita. Reka nshire ubute nzishake, sinamukira!» Dore rero na we ngo yungutse ubwenge, ashinga ku byatsi abiha inkongi ngo aze gushakira inshinge mu ivu. Mbese ubwo yari kuzibona? Erega ntiyari ikizeze, yari akabije!
Nuko amaze guheba, ataha yifashe mapfubyi. Nyina yumvise uko byagenze, ararakara, niko kumubwira ati «wa cyontazi we, imifungo ibiri y'ishinge ni yo wagombye gushinga mu kirundo cy'ibyatsi? .
Wabaye wazitungaga ku kuboko kw'ishati ? Pu ! ! Dore enda jya gutyarisha iyi suka, cyangwa na yo uyite!»
Joriji isuka arayibatura, agenda yishimye, kuko nyina atamukubise. Aho muzi uko yabigenje bamaze kumutyariza? Umusa w'isuka yawushinze mu kuboko kw'ishati irashishimuka.
Nyina amukubise amaso, n'ishati yacitse, atera hejuru ati «wa njiji we, urabona ngo urapfumura umwambaro wawe? Wabaye watwaraga iyo suka ku rutugu! Cyono jya gucyura ingurube iri hepfo hariya mu njumbure!»
Joriji agenda ubwo; abonye ingurube, yibuka ibitutsi bya nyina, niko kuyiterera ku rutugu. Ya ngurube igira ugutwi kwa Baneti irakuha. Noneho nyina amubonye induru ayivaho, ati «yobobobo!! Wa gipfu we, ingurube yarinze kuguca ugutwi ureba iki? Wabaye wazaga uyikurura inyuma yawe? Ntacyo uzimarira, noneho ndahebye! Cyono jya kwa Veronika gutira inkono yo guteka inyama!»
Joriji Baneti yiruka ubwo no kwa Veronika mu gacyamo. Amaze gushyikira inkono, ashumika umugozi mu mukondo, agenda ayikurura inyuma ye. Hogi, Hogi, Hogi!!! Igikono na cyo kiramuhima, kigenda cyenda kumuca ibitsi inzira yose.
Ageze mu irembo; nyina amukubise amaso, ati «shyuu ! Joriji we nibakureke, uri inka mu zindi! Nanjye ngo uri inka. Ashwi na yo ntuyigejejeho! Nkuyeyo amaso, sinzasubira kukwakura; ejo ntaziruka ku gasozi kubera wowe!»
Nyamara nta mubyeyi ucika ku mwana we. Baca umugani ngo «ubyaye ishyano araryonsa». Bwagiye kwira, nyina aramubwira, ati «mwana wanjye, ni wowe mfite wenyine, ni wowe nkunda, ntukababazwe n'uko ngutuka; mba ngira ngo uce akenge nk'abandi bana. None dore ngiye kugura umunyu n'urusenda byo gushyira mu nyama kugira ngo zize kuryoha, usigare unshaniye ndatebuka. Nubona inkono igiye gukama ntaraza, wongeremo utuzi dukeya. Uramenye ntushyiremo menshi ataza kubishya umufa!»
Nyina amaze kugenda Joriji asigara ku nkono, ahutagira umuriro, acucagira amazi make muri ya nkono. Bigeze aho agira inyota nuko ajya kunywa divayi. Idebe rya divayi ryari riteretse ku gisanduku hamwe n'andi, rifungurirwa mu ndiba uruhande rumwe.
Amaze gufungura ngo anywe, yumva umurangu uratunguye. Ahaguruka bwangu yibagirwa gusiga afunze rya debe, ajya gucurira amazi mabisi muri za nyama. Agarutse kunywa divayi, asanga yashiriye hasi. Atera hejuru, ati" ye baba we, noneho mama aranyica !" Aratekereza ati «ibyiza ni ukubihisha.»
Nuko akurengera ku mufuka w'ifu ayinyanyagiza mu kiziba cya ya divayi.
Inkoko yarariraga imwikanze irakokoza. Baneti ayumvise,ayibwirana umujinya ati « ceceka wa ndondogozi we; uramenye utaza kubibwira mama!» Abaye akibivuga ayitera bigezo umujugujugu w'umuhoro ayigesa akajosi, iracuranguka.
Abonye ayishe arataka, ati « ye baba we! noneho amagi azararirwa na nde? Reka njye kuyararira mu kigwi cyayo.» Nuko Baneti ajya kubunda hejuru y'amagi. Nyina arashyira araza.
- Joriji, Joriji uri he?
- Ndi hano mbundikiriye amagi, kuko nishe ya nkoko!
- Wishe ya nkoko? Wayihoye iki?
- Yashakaga kundega kuko nangije ifu.
- Wangije itu ute?
- Nayisutse mu kiziba cya divayi nari maze kumena.
- Wamennye divayi yose yari mu idebe? Mbega igihu cya Nyantango!
Mana y'ijuru, noneho tugiye kuzamera dute? Dusigaye i heruheru ! Dusigaranye amaso yo kurira gusa. Dupfuye rubi, rumwe rw'imbwa zitungwa no kugondoza rubanda no kuyoboza amacuti.
Nuko nyamugore asohoka arira, ahetse amaboko. Joriji Baneti amwoma mu nyuma. Bwari bumaze guhumana; umuntu yajya kurora undi, akabanza gushishoza.
Wa mubyeyi abonye ko umuhungu we amukurikiye, aramukomera, ati « uragwa hehe Joriji we? Pfa gusiga ushitse urugi wa cyontazi we!» Nuko Baneti arakimirana n'imuhira, agira rwa rugi arushikanuza ku mulyango, aruterera ku mutwe, akurikira nyina. Undi ashubije amaso inyuma, abona Baneti n'urugi ku mutwe, arumirwa ati« iri shyano ndarikika nte!»
- Wa kizeze we, ni nde ukubwiye gushikuzaho urugi?
- None se si wowe umbwiye ngo ndushike ?
- Sinari nkubwiye ko urukururiraho gusa, kugira ngo nibura dusige rwegetse ku mulyango?
- Nuko rero numvise nabi. None se mbigire nte?
- Shyuuu! Ni ishyano, rimwe ribi ritagira gihanura!
Nuko Joriji na nyina barakomeza baragenda. Hashize umwanya, bumva amajwi y'abantu imbere yabo. Nyamugore ubwoba buramutaha, nuko abwira Umuhungu weati « turashize; reka twurire igiti, abo wumva ni abanijoro»
Hashize umwanya, Joriji abwira nyina ati « mawe! Ndakubwe; ndumva nshaka kunyara, kandi sinshobara kwihangana. »
-Ikomeze wa kiroge we batatwica!
- Sinabishobora, kandi sinagerageje kwihangana kera gake! Uruhago rurenda guturika. Birabe uko byakabaye!
Agize ngo ararekura, inkari zose ziboneza muri nkono y'ibisambo. N'aho bya bindi « ego ko, ngaho rero imvura yagwa! Eee! Irahise uno mwanya! Ahari ni intonyanga. Ntacyo bitwaye ariko! Ikivuye mu ijuru kikagwa mu nkono kiba ari cyiza.» Ibisambo ntibyabyitaho, byikomereza kubarura amafaranga; ni na cyo cyari kibibabaje ngo hatagira ikizimba ibindi mu migabane.
Joriji amaze akanya, yongera kongorera nyina ati « ntabwo urugi rurandemereye; ibinya bimaze kuza mu mitsi, ndumva rwenda kunshika.»Nyina aramutwama ati «rukomeze wa kivurne we, batatugirira nabi. »
Urugi rumanuka hejuru no hagati ya bya bisambo ngo « pi ! »
Umutima ubihubukamo, bikwirwa imishwaro,byiruka amasigamana. Kibuno mpa amaguru, kibuno mpa amaguru! Bigenda bitarora inyuma; bimwe biti « twakurikiwe.» Ibindi biti «ijuru rigiye kutugwira!»
Joriji na nyina babonye byirutse bamanuka ubwo batangira kuyoragura bya bifaranga. Buzuza imifuka, ibindi babitonda ku rugi, bafatanya kurwikorera, basubira imuhira bishimye.
Igitekerezo cya Joriji Baneti
Kera hariho umwana w'ikizeze, akitwa Joriji Baneti. Umunsi umwe, nyina amwohereza kumugurira inshinge ku isoko. Umwana aragenda, amaze kuzigura, agaruka azipfumbase mu gipfunsi.


text:
Path
- Weekend
- Culture & Art
Kubabarira
-
N’ubwo kubabarira ari ukubabara kabiri, ariko bikore nk’ubutwari ntuzicuza ku Mana.
Mu kinyarwanda kubabarira ni igikorwa umuntu akora atari ku bwe ahubwo agikorera undi. Ni ukiuvuga ngo reka kubabara njyewe mbabare mu mwanya wawe. Hanyuma...
-
Ndashima Imana yandokoye muri Jenoside - Umugiraneza
Ndifuza kubagezaho mu ncamake uko narokotse Jenocide yakorewe Abatutsi. Mu w’1994 ubwo Jenocide yakorwaga ku mugaragaro nari mfite imyaka 18, ndi umukobwa...
-
Nyuma yo kurokoka jenoside, Diane Uwase yiciwe abana batatu bahawe uburozi (Igice cya 1)
Muri iyi nkuru turabagezah ubuhamya bwa Diane Uwase yivugira mu magambo ye bwiye uko yarokotse jenoside muri Mata 1994, hanyuma y’aho nabwo akicirwa abana...
-
Kubabarira uwantemye akananca ukuboko byatumye mbohoka mu mutima!
Nitwa Mukarurinda Alice, ntuye mu ntara y’iburasirazuba, akarere ka Bugesera, Umurenge wa Nyamata, akagari ka Nyamata y’Umujyi, Umudugudu wa Gatare I....


text:
“Nta nzoga itagira umuvumba” .Hagendewe rero ku bushakashatsi bwakozwe na bamwe mu bantu bafite ubunararibonye mu tubari bavumbyemo
no mu birori, bashyize ahagrgara amategeko 10 akurikira :
1. Iyo winjiye mu kabari wirinda kwicara ku ruhande ( wicara hagati y’abanywi)
2. Iyo hari ugusengereye icupa,wirinda kurimara mbere ye
3. Umuvumbyi agomba kuba azi kuryoshya ikiganiro,agatera ibiparu,bitabaye ibyo ashobora gusohorwa mu kabari
4. Umuvumbyi yirinda kwizihirwa(gusinda) mbere ya ba nyiri ibirori, iyo bIbaye mbere ashobora gusohorwa
5. Umuvumbyi ntavangura,anywa izibonetse zose,byaba byiza akanywa iza make,nko mu bukwe ntagora abaseriva afata iriri bugufi
6. Kureba mu ikofi cyangwa kwikora mu mufuka ni amakosa mabi kuko nta kintu aba afitemo
7. Ntuzemere ko umuvumbyi mugenzi wawe akwicara iruhande,ni amakosa mabi
8. Guca mu ijambo uwakuguriye cyangwa nyiri ibirori ni amakosa mabi cyane nayo ashobora gutuma wasohorwa
9. Inkuru uwakuguriye avuze ugomba kuyishima nubwo waba uzi neza ko akubeshya, n’iyo byaba bidasekeje uraseka ukimarayo ukamunezeza
zigakomeza kuryoha
10. Kirazira kikaziririzwa kwerekana ko witaye ku mukobwa wazanye n’uwakuguriye,kimwe no gusanga umukobwa mu birori ugashaka
kumutereta kandi urimo kuvumba bitera umujinya.
Source : Indatwa


text:
Abahanzi n’ababyinnyi bagize Itorero Inyamibwa ryo mu Rwanda berekeje mu Burayi kwitabira iserukiramuco mpuzamahanga rya Festivals du Sud rizamara hafi amezi atatu.
Itorero Inyamibwa ryahagurutse i Kigali ku mugoroba wo kuri uyu wa Kabiri tariki ya 12 Kamena 2018, ryerekeje i Burayi aho rigomba guhagararira Umugabane wa Afurika mu iserukiramuco Festivals du Sud, niryo ryonyine ryatoranyijwe kuri uyu mugabane.
Iserukiramuco Festivals du Sud riba uko umwaka utashye, ubu rihurije hamwe amatorero n’amatsinda y’abahanzi baturuka mu bihugu cumi na bibiri birimo Serbie, u Burusiya, Mongolie, Mexique, Kazakhstan, Irlande, Indonesie, El Salvador, Chypre du Nord, Chili, Argentine n’u Rwanda.
Mu kiganiro IGIHE yagiranye na Rusagara Rodrigue, umwe mu bayobozi b’Itorero Inyamibwa yavuze ko bajyanye umugambi wo guhagararira igihugu neza no kugihesha ishema mu ruhererekane rw’ibitaramo bazakorera mu Burayi.
Yagize ati “Iri serukiramuco rihuza ibihugu bikomeye ku Isi, buri mwaka rigira umwihariko bitewe n’uburyo baba batumiye abantu. Kuri iyi nshuro batumiyemo n’u Rwanda, ni rwo ruhagarariye Afurika, turi mu bihugu 12 ku Isi.”
Festivals du Sud, ni rimwe mu maserukiramuco mpuzamahanga afite umwihariko; ryo rihuriza hamwe andi maserukiramuco 54 yo mu bihugu bitandukanye. Ubu, rizabera mu bihugu birimo Espagne, u Bubiligi n’u Bufaransa mu duce dutandukanye.
Rusagara Rodrigue yakomeje avuga ko aho Itorero Inyamibwa rizataramira hose rizerekana umwihariko udasanzwe w’umuco nyarwanda ndetse bakaba bajyanye umugambi wo kuzatahana igihembo mu bizatangwamo.
Ati “Icya mbere ni uko dutwaye ibendera ry’igihugu cyacu, ibyo biraduha imbaraga zo kwitoza no gukora neza. Ikindi ntavuze ni uko bahemba itorero ryabaye irya mbere, intego yacu tujyanye ni ukuba aba mbere, tugiye twizeye neza nk’ibisanzwe kwerekana imbyino nyarwanda twizeye ko zizahiga izindi muri iyi festival yose.”
Inyamibwa zijyanye icyizere cyo kuzatahana igihembo mu bizatangwa muri Festivals du Sud
Iri serukiramuco rizatangira ku itariki ya 14 Kamena 2018 rizasozwe ku wa 27 Kanama 2018.
Itorero Inyamibwa ryahagurukanye abahanzi n’ababyinnyi 25 mu gihe itorero ryose hamwe rigizwe n’abarenga 60. Ubuyobozi bwatangaje ko bahisemo kohereza bake kugira ngo bigabanye imirimo kuko abasigaye bazakora ibitaramo bafite mu Rwanda.
Inyamibwa zigizwe n’abanyamuryango basaga 60, ijanisha rinini [hafi 99%] ni abarangije amasomo ya Kaminuza. Iri torero ryashingiwe mu yahoze ari Kaminuza Nkuru y’u Rwanda i Butare mu 1998.
Aba ni bamwe mu bagize Itorero Inyamibwa ryagiye mu Burayi
Inyamibwa ni ryo ryatoranyijwe muri Afurika yose
Umwe mu babyinnyi bagize itorero Inyamibwa
Aba ni bamwe mu bagize Inyamibwa baherekeje bagenzi babo bagiye i Burayi
Mu bihugu 12 byatumiwe uyu mwaka harimo n'u Rwanda
Amafoto: Niyonzima Moses


text:
AMATEKA YA RUCUNSHU ATANGIRA AGIRA ATI:” UMWAMI KIGELI AMAZE GUTANGA,…”
- Views 3685
Aho mariye kumva no kwitegereza amateka yaranze u Rwanda mu gihe cya vuba, ndasanga dukwiye kuva i Buzimu tukajya i Buntu. Tukavuga ukuri kw’amateka yacu kugira ngo tuyahereho tugira ibyo dukosora tugamije gutera imbere.
a) Ndavuga bike ku Ngoma-Nyiginya
b) Ku mateka ya revolisiyo.
c) Ku butegetsi bwa Repubulika (Kayibanda na Habyarimana).
d) Ndangirize ku Ngoma-Ntutsi y’ubwoko bushya.
a) Duhere ku ngoma-nyiginya:
Iyo ngoma tuyifata nk’aho ari yo yarwanyije kandi ikigarurira ibihugu byose byategekwaga n’abami b’abahutu hagamijwe kwagura igihugu cyabo, u Rwanda rwa Gasabo.
Amateka dusoma yerekeye iyi ngoma, amenshi avuga ibitarabayeho ayandi ugasanga ni amakabyankuru. Nta mugayo kandi, kuko abari bashinzwe kuyabika no kuyatangaza (abacurabwenge n’ abiru) bari bagamije kurata no kuvuga ibyiza n’ubutwari bw’ingoma yabo, bityo amafuti n’ubugwari byayibayemo bakabicaho nkana maze rubanda ntizamenye uko byagenze.
Ikindi kandi, kubera ko nta nyandiko bakoreshaga, uko ibihe byagendaga bibisikana (bisimburana) niko amateka yagendaga yononekara kubera kuyahererekanya, harimo no kuyahindura uko bishakiye.
Gusa umuntu yakwibaza niba ingoma-nyiginya hari ikosa yagize mu kwigarurira uduhugu tw’abahutu ikatubumira hamwe.
Mu gitekerezo cyanjye mbona nta kosa ririmo. Niko byari biteye ku isi hose (c’était la période des conquètes).
Ahubwo byari kurushaho kuba byiza iyo bihuta icyo gihe bagafata igice kinini cy’Afurika yo hagati cyane cyane Kongo aho kuyitera iki gihe babibwirijwe n’amahanga yandi ku nyungu zitari iz’ u Rwanda.
Mu gihe rero u Rwanda rwari rumaze kugira ubwisanzure n’imipaka ihamye cyane cyane mbere y’inama y’i Berilini, dore ko nayo yadukoze mu jisho, ikadutwara igipande kinini cyari icy’u Rwanda, ingoma-nyiginya yararangaye ihugira mu ducokori n’udutambara tw’imiryango aho gukomeza ubumwe bw’abanyarwanda.
Icyo bagombaga kwitaho kandi kikazaba umurage mwiza, ni ukubungabunga ubumwe bw’abanyarwanda, bakaba ku butaka bumwe bose bumva ko ari iwabo.
Icyatumye ubwo bumwe bunanirana ni iki?
– Icya mbere kandi na n’ubu kigikomeza kumunga u Rwanda, ni ishyari no kutava ku izima by’abambari b’ingoma-nyiginya.
– Icya kabiri ni amakimbirane yavutse hagati y’Abega n’Abanyiginya
akaba ari yo ntandaro y’amahano yo ku rucunshu. Ayo makimbirane na yo ari mu byahungabanyije ubumwe bw’abanyarwanda.
Urugero natanga uretse ko ntavuga amazina n’ubwo nyafite; nicaye iruhande rw’abasilikare babiri ba Kagame, umwe yari afite ipeti rya koloneli kandi ari umunyiginya, undi afite ipeti rya majoro kandi ari umwega. Hari ikintu bapfaga nacyo sinkivuga kubera kubagirira ibanga.
Majoro yabwiye Koloneli ati:”Witonde ntundusha ubututsi”. Aho koloneli amariye kugenda nabajije majoro nti :”Ese washakaga kuvuga iki”? Na we ati:”Nashakaga kumwibutsa ibyo ku Rucunshu”. Imfubyi yumvira mu rusaku, nta kindi nabajije.
Twibukiranye ko muri ayo mahano yo ku Rucunshu nta muhutu warimo.
Ibyo byose rero babigize ubwiru n’intambara ikaba ubwiru ntibavuge ukuri kwayo. Ndibuka ko nigeze kubaza Musenyeri Alexis Kagame (yari akiri padri) nti :”Mu by’ukuri uri umwiru ukaba n’umwanditsi, urabona nta bintu uduhisha ku mateka y’u Rwanda? Ese kuva ku marorerwa yo ku Rucunshu turacyavuga INGOMA-NYIGINYA? Ese Kalinga yakomeje kubaho ku ngoma ya Musinga n’abamukurikiye”?
Dore ko Kagame yari umunyagasuzuguro mu rwenya, yaransubije ati:”Wa musore we uje nabi. Harya uri uwo kwa nde”? Iyo yakubwiraga ngo uri uwo kwa nde, yabaga akubaza umutware w’umututsi wahategekaga u Rwanda rutaraba Repubulika.
Iyo rero ngarutse ku mateka abanyarwanda bigishijwe n’ayo bariho bigishwa n’iyi ngoma iriho mu Rwanda cyane cyane ku byerekeye intambara yakuruye ubwicanyi mu gihugu, usanga ntaho bitaniye. Banyibutsa umuvandimwe wajyaga yandika mu kinyamateka ngo BAZUMVA RYARI.
Ubu se koko, niba ibyo dukora ubu ntaho bitaniye n’ibyo twakoraga mu myaka yo mu kinyejana cya 18, ubwo dufite ubushake bwo gutera imbere?
Nguko uko amateka ya Musinga, Rudahigwa, Ndahindurwa bagenda bayagoreka kandi abenshi mu bariho ubu bari bahibereye.
Ndibuka umunsi Rudahigwa atanga, tariki ya 25/07/1959, (aha murambabarira sinibuka niba impuruza yaratugezeho uwo munsi cyangwa bukeye kuri 26/07/1959), ibyo ari byo byose ihembe rimaze kuvuga, data wari mu wundi muhana yagarutse mu rugo asanga ducaniriye inkono hanze kuko mu nzu hari hashyushye cyane. Nta kindi yakoze, yinjiye mu nzu asohokana icumu abanza gutobagura za nkono twari ducaniriye agira ati:”Muratetse kandi umwami yatanze? Baramwishe bokabura umwami, nk’uko batasibye kubivuga ngo ni umwami w’abahutu”. Yongeraho ati:”Baranjwa ntituzabakundira gusubira mu bucakara bwabo”.
Imvugo y’uko Rudahigwa azazira ibyegera bye yari yarabaye kimomo mu Rwanda hose.
Ariko uko bayandika ndetse n’abashyirwa mu majwi ngo ni bo bamwishe usanga ari ukuyobya amarari.
Iyo nkubiri, iyo mvugo ihakana kuzasubira mu bucakara yari imaze gukwira igihugu cyose. Byerekana ko abaturage batari bishimiye na gato ubucakara bashakaga kuvamo. Nyamara ubutava ku izima bw’ingoma ya cyami (njyewe nirinda kuyita ingoma-nyiginya kuko iyo bayihambye ku Rucunshu), ntiyabikozwaga, ntiyashakaga kumva icyifuzo cya rubanda.
b) Amateka ya revolisiyo.
Ni nde wakwihandagaza akemeza ko abahutu bashakaga ubwami n’ibijyanye nabwo ( ubuhake, ubuletwa n’ibindi )?
Niba se koko barabishakaga, inkubiri y’amashyaka yavutse mbere ya 1959 yari iyiki?
Tariki ya 28 Mutarama 1961 nari i Gitarama nkurikiye data na mukuru wanjye bari abarwanashyaka bakomeye ba PARMEHUTU. Ndibuka ko twahagejejwe na rupfakwaya (camion) y’umwarabu. Simuvuze ndacyamuvumba. Nubwo nari muto, Gitera namubonye arambura ibendera. Ahubwo umuntu yakwibaza ati ni iki cyatumye icyo gihe abarwanashyaka badatora Gitera n’ishyaka rye ko ari we wagaragaye cyane?
Yakoze ikosa, cyangwa se yaribeshye ashaka ko aramutse atsinze yaba umwami (roi constitutionnel), ariko ibyo abaturage ntibabikozwaga kuko ubwami bari bamaze kubuzinukwa. Cyane cyane ko bari bamaze kubona itanga rya Rudahigwa n’ihambwa rye. Byose bashakaga kubigira ubwiru kandi abaturage babibonye ko harimo ikinyoma cyuzuye ubugome. Mu by’ukuri abaturage ntibari bakiri Rubanda rw’umwami. Babitaga abanzi b’ingoma, kandi koko ni ko byari biri, ubwami ntibari bakibushaka. Bikomeza rero kubeshya abantu cyane cyane abakiri bato n’abandi batabizi ngo rubanda rwashakaga umwami.
None se kuri KAMARAMPAKA abaturage berekanye iki? Imidiho n’indirimbo z’ibyishimo bamazemo iminsi bumvise ko ubwami na Runari (UNAR) yabwo batsinswe, byari urwenya se?
Ese ko bavuga ko abaturage bifuza ubwami, Kagame Paul na we akavuga ko ari we bashaka, yaba ari we Mwami ngo tubimenye? Niba se atari umwami kandi ubwami atabushaka, yaba yarakomotse he we na FPR ye mu gihe abanyarwanda bose ari rubanda rw’umwami?
Muri mwe se twemere nde tureke nde? UKO NA KO NI UKUTAVA KU IZIMA.
Barabeshya urubyiruko ngo ni umuzungu watumye bava mu gihugu kandi amateka yerekana ko rubanda rutabashakaga. Ubwo ni uburere gito, tujye tubwira abana amateka y’ukuri. Ukutava ku izima ni ko kwabakuye mu gihugu. Iyo bemera icyifuzo cya rubanda u Rwanda ruba ruhinda amahoro tururimo twese. Umuntu uvuga ngo ubutegetsi bwari ubwe nibabumusubize nyuma y’imyaka hafi 60 ni akamunani ashaka.
c) Tuvuge ku gihe cy’inyenzi (1963-1967)
Iyo rubanda ibashaka se ntibaba baragarutse icyo gihe?
Ariko twashyize hamwe turabarwanya kugeza bacogoye.Ubwo hari ku butegetsi bwa Kayibanda. Bongeye kugaruka mu 1990 ari uko babonye ingufu zidasanzwe ziturutse muri ba mpatsibihugu bifitiye izindi nyungu zitari amahoro y’u Rwanda.
Aho abo bambari ba cyami bamariye gufata ubwo butegetsi bamaze guteza amahano mu gihugu, bibyariye igome ribabuza gahunda bari bafite yo kugarura ibya kera. Na byo bakomeje kubigira ubwiru kandi rubanda rubibona.
d) Ingoma-ntutsi y’ubwoko bushya.
Ubundi ingoma-nyiginya yahoneye ku Rucunshu. Ibyayikurikiye twabyita INGOMA-NTUTSI ari na yo yakoze amarorerwa menshi muri iki gihugu.
Bamwe barategura amatora yo kwiyimika mu gihe abandi bimika Yuhi VI utagira igihugu. Nimunyumvire namwe.
Barabeshya ariko ntawe ucana umuriro ngo ahishe umwotsi. Barayobya amarari ariko rubanda yamenye kare aho bajya kandi n’ABIRU BA REPUBULIKA nkeka ko batayobewe kwimika.
Ikibabaje gusa ni uko bamwe mu biru ba Repubulika bashimye ubushyitsi kure y’Urwababyaye, bamara guhaga akadivayi bagashimishwa na BALKANISATION DU RWANDA ishingiye ku dushyaka tutagira abayoboke.
Reka ndangize nibariza, ariko ntimumfate nka Mapyisi:
Harya Cyilima na Mibambwe babakuye ku rutonde rw’abami?
Ryamenye nde?
Akari mu nda y’ingoma kamenywa n’umwiru na Nyirayo.
Umunyarwanda yise umwana we:”BUNGURUBWENGE”.
Murambone!
Mbasezeyeho rubanda rw’umwami.
Umusomyi w’Intabaza
Simparingoma J. Baptiste
5 Responses to AMATEKA YA RUCUNSHU ATANGIRA AGIRA ATI:” UMWAMI KIGELI AMAZE GUTANGA,…”
-
Urakoze Simpalingoma ku bitekerezo byiza utanze kandi benshi mu bato batazi. Mubyihorere aliko burya ngo akazapfa kabungira akazakica.
-
Uretse no kuba barahemukiye Abahutu babacumbikiye nyuma bakabtwara ubwami bakanabatsemba , nta kintu na kimwe kigaragaza ko hari ukwicyuza kubyo bakoze kugira ngo tuvuge ko ariko ibihe bayrai bimeze.Ndabo Simparingoma hari aho yatwawe na amranga mutima yemezako gufata ubwami bw’Abahutu byari bijyanye ni igihe. Nemeranya rwose na Gaspard , jye nsanga kwica biri mu maraso yabo Batutsi kuko baticya bao banga gusa ahubwo ubwabo nabo bamarana. Ikindi ni uko usanga mateka yaragiye agorekwa, bigambiriwe kugirango bamwe bakomeze kuryamira abandi no kwishyira heza soit bakoresheje humiliation ku bandi kugirango babumvishe ko ari peuple inferieur , aha ndavuga nki inyito bamwe biha bati”IMFURA” cg se gukoreshya imigani migufi yo gutesha yo gusuzugura “Utuma Abahutu atuma babili” ibi byose bikaba bikomeza kua intandaro ya circle de violence hagati mu Banyarwanda.
-
Ingoma ntutsi yagiye irangwa nikinyoma, gusa umuntu wakoze ishyano mu batutsi mbona ari nyina wa Rwogera wasobanuriye abega ko abanyiginya babapfunyikiye amazi bababeshya ngo abami bavukana isogi, kuvubwo bashaka uko nabo bagera ku ngoma, abakagara nibo batugejejaha ariko ndizera ko ibintu bigiye kurangira vuba tukabana mumahoro
-
Oya rwose Hitler Pilato Paul kagome yabigezeho, ni umwami wabidishyi mu Rwanda uganje kuzageza ashaje ubundi asimburwe numuhungu we. ibindi mubyibagirwe ko yarimbaguye, agatsemba abari kuzamubangamira bose hasigaye ngerere, bake cyane arabuzwa niki? ingoma ye yakalinga shya yayujuje ibishahu byabahutu none nguwo yambaye ingofero yubwami nintsinzi bye.
Isi irikoreye ndabarahiye. naho abimika umwami mu mahanga bo nukwimara ubute, ntakundi.
-
Muvandimwe Simparingoma,nishimiye ko udusangije iyi nyandiko y’ibwami ndetse hakaba hari byinshi twunva kimwe,ariko hari aho tudahuza kuburyo ngusaba ko tuhaganiraho.Aho ugira uti.”Gusa umuntu yakwibaza niba ingoma-nyiginya hari ikosa yagize mukwigarurira uduhugu tw’aba Hutu ikatubumbira hamwe.Uti mu gitekerezo cyanjye mbona ntakosa ririmo.Niko byari biteye kw’isi hose(c’était la période the conquètes.)”Aha rero muvandimwe,nubwo wambwira ko aricyo gihe isi yarigezemo ntabwo tubyunva kimwe ndetse kuburyo nifuza ko twabiganiraho.Uti kagir’inkuru?Kubwanjye nkurikije amataka ari ayo twabwiwe n’abakurambere nayo twagiye dusoma mubitabo byanditswe n’abantu batandukanye,ahamya ko ubu bwami bw’aba Hutu bwarimburanywe n’ubugome bukabije kuburyo hicwaga uwo mwami n’abagize umuryango bose n’abari bamuri hafi ntihasigare nuwo kubara inkuru,abari abayoboke be nibo bitwaga ingaruzwa muheto bakajya kuba abacakara n’abagaragu k’ubwami-nyiginya wowe wita ko ubona ntakosa bwakoze muri ibyo, kugeza ubwo izo ngoma z’abahutu zarangiye ngo zigateranywa nkuko ubivuga, ariko hagasigara urwango rukabije hagati y’aba Hutu n’aba Tutsi kuburyo abantu bagisobanuza niba atariho hakomoka akaga k’ubwicanyi bwa buriho bwokamye u Rwanda,ndetse cyera kabaye hakaba ariho hakekwa indwara twarwaye byaba ariko bimeze tukazararama tukanywa umuti usharira wazatuvura iyo ndwara yatwokamye.reka nguhe urugero rumwe gusa nubwo nfite nyinshi ubwo wenda tuzakomeza twungurane ibitekerezo,maze wunve uwo musasaza Musabyimana Gaspard nemeranywa nawe ijana kw’ijana kubyo atubwira.Aho agira ati.”Ese ubunyamaswa buri muri kamere-muntu y’umunyarwanda.”urabisanga kuri radioinkingi.com mukomere rore kandi ndizerako tuzakomeza kungurana ibitekerezo,ndasaba n’abandi basomyi b’Intabaza kutwunganira.


text:
Icyo wagombye kumenya ku birebana n’igicuri
UMUNTU agize atya ata ubwenge yikubita hasi. Umubiri we uragagaye, maze atangira kuzunguza umutwe no gutera amaguru n’amaboko. Niba uzi ko uwo muntu asanzwe arwara igicuri, ushobora kugira icyo umumarira mu gihe ugitegereje ko ahabwa ubundi bufasha. Reka dusuzume ibintu by’ibanze birebana n’iyo ndwara abantu bakunze kwibeshyaho.
Indwara y’igicuri iteye ite? Igicuri ni indwara y’ubwonko igira itya igafata umuntu agasambagurika. Iyo mimerere umuntu ashobora kuyimaramo iminota itarenze itanu. Iyo umuntu afite ibimenyetso byavuzwe mu ntangiriro y’iyi ngingo, aba ari mu rwego rw’abantu bashobora kumara igihe kirekire basambagurika.
Ni iki gituma umuntu asambagurika? Abashakashatsi batekereza ko biterwa n’uko ingirabuzima fatizo z’ubwonko ziba zihererekanya amakuru ku muvuduko udasanzwe. Icyakora na n’ubu nta wuramenya impamvu nyayo ibitera.
Nakora iki mu gihe umuntu usanzwe arwara igicuri, asambaguritse akamara igihe kirekire? Hari igitabo cyavuze ko “mu gihe umuntu afashwe n’igicuri, abari hafi ye bagombye kumureka agatuza, bakareba gusa niba nta kintu gishobora kumukomeretsa cyangwa kikaba cyamubuza guhumeka.” Ku rundi ruhande, icyo gitabo gikomeza kigira kiti “mu gihe umurwayi asambaguritse iminota irenze itanu, cyangwa agahita yongera gusambagurika nyuma yo kuzanzamuka, cyangwa se ntagarure ubwenge nyuma y’iminota mike azanzamutse, wagombye guhamagaza ambilansi.”—The Encyclopedia of the Brain and Brain Disorders.
Wafasha ute umuntu ufashwe n’igicuri? Jya umusegura ikintu cyoroheje, kandi wigizeyo ibintu bishobora kumukomeretsa. Namara kuzanzamuka, ujye umuhindukiza aryamire urubavu nk’uko byagaragajwe ku mashusho ari kumwe n’iyi ngingo.
Wakora iki mu gihe umurwayi agaruye ubwenge? Mbere na mbere, mwizeze ko nta kibazo gihari, hanyuma umuhagurutse, maze umujyane ahantu yaruhukira. Iyo abarwayi benshi bamaze kuzanzamuka baba bari mu rujijo cyangwa se bakagira ibitotsi. Abandi bo bahita bakira ako kanya, bagakomeza gukora imirimo bari barimo mbere yo gufatwa n’igicuri.
Ese umuntu wese ufashwe n’igicuri ata ubwenge kandi agasambagurika? Oya. Hari abagira isereri bagasa n’abataye ubwenge mu gihe gito ariko ntibiture hasi. Ibyo byo bimara igihe gito cyane, kandi nta ngaruka bigira ku murwayi. Icyakora muri abo badasambagurika ngo bikubite hasi, hari abasa n’abataye ubwenge kandi ibyo bikamara iminota runaka. Umurwayi ashobora kumara umwanya agendagenda mu cyumba, akurura imyenda ye cyangwa akitwara nk’uwataye umutwe. Iyo ibyo birangiye, ashobora kumva ameze nk’uwataye ubwenge.
Abantu bafatwa n’igicuri biyumva bate? Birumvikana ko abo bantu baba bafite ubwoba bibaza igihe kizabafatira n’aho kizabafatira. Ibyo bishobora gutuma birinda ikintu cyabahuza n’abandi, kugira ngo badakorwa n’isoni.
Wafasha ute umuntu ukunda gufatwa n’igicuri? Jya umutera inkunga yo kudahisha uko yiyumva kandi umutege amatwi. Mubaze icyo yifuza ko wamukorera mu gihe afashwe n’igicuri. Kubera ko abantu benshi bafite ikibazo cy’igicuri badashobora gutwara imodoka, ushobora kumusaba kumutwara mu modoka, cyangwa se akagutuma mu gihe hari ibyo akeneye.
Ese hari icyo umurwayi yakora kugira ngo agabanye incuro afatwa n’igicuri cyangwa anabyirinde? Hari ibintu byinshi bishobora gutuma umurwayi afatwa n’igicuri, urugero nko guhangayika no kubura ibitotsi. Niyo mpamvu impuguke zivuga ko abarwayi bagombye gukora siporo buri gihe kugira ngo badakomeza guhangayika, kandi bakaruhuka bihagije. Nanone hari abo imiti yagiriye akamaro cyane.


text:
Uko iterambere rigenda rikataza mu bijyanye no gukoresha telefone, ndetse n’ikwirakwizwa ryazo bishobora gutera impungenge abantu , bitewe n’uko imiterere yazo ishobora kugira ingaruka ku buzima , urugero ,ishobora gutera kanseri , indwara yo mu bwonko(céphalées) cyangwa igatuma udatekereza neza (perte de mémoire) . bityo izi nama 10 zagufasha kwirinda ingaruka zituruka mu gukoresha telefone.
1. Ntukemerere abana bari munsi y’imyaka 12 gukoresha terefone ; keretse mu gihe hari ikinti kihutirwa(urgence). Kuko ingingo z’umubiri wabo ziba zitarakomera bityo bikaba byaborohera kugerwaho n’ingaruka za telefone.
2. Mu gihe uhamagara , kora ibishoboka byose maze ntiyegere umubiri niba byagushobokera wayishira ku ntera ya metero imwe. Iyo telefone yegereye umubiri biba byoroshye kuwugiraho ingaruka kurusha uko yaba itakwegereye.
3. Ugomba guhamagara umuntu ari mu ntera ya hejuru ya metero imwe . irinde guhamagara uri ahantu hahurirwa n’abantu benshi; urugero nko muri gare, muri busi.
4. Irinde kuyitwara ahantu ishobora guhurira n’umubiri wawe. Mu gihe ugiye kuryama , ntukayiraze ku mutwe wawe ; by’umwihariko abagore batwite.
5. Mu gihe uyitwaye, jya ukora uko ushoboye igice cy’aho bakanda imibare(clavier) kerekeze ku mubiri wawe.
6. Ni byiza kuganirira kuri telefone igihe gito , kuko ingaruka zo kuyikoresha igihe kinini ziriyongera bitewe n’umwanya munini wo kuyiganiriraho. Niba uteganya kuganira igihe kinini, ushobora gukoresha telefone z’umugozi (fixe) kuko zikoresha ikoranabuhanga riciriritse (micro-ondes) bityo ingaruka zayo zikaba ari nke ugeranyije na telefone igendanwa.
7. Mu gihe uhamagarwa cyangwa uhamagara hindurunya imisaya. Mu gihe uhamagara ntuhite ushyira ku gutwi mu gihe uwo muvugana atarayifata.
8. Irinde kuyikoresha mu gihe reseau ari nke. Nanone uri kwihuta cyane , cyangwa uri mu modoka , cyangwa muri gareyamoshi.
9. Koresha cyane uburyo bwo kohererezanya ubutumwa bugufi (SMS); kuko birinda telefone guhura n’umubiri wawe.
10. Niba bigushobokera , reba icyuma gipima uburyo ikugira ingaruka (Débit d’Absorption Spécifique)


text:
Kutuzuza inshingano zo kunyura umukunzi wawe mu gihe cy’akabariro mu buryo bukwiye ni kimwe mu bisenya ingo zitari nke, izidasenyutse zifite iki kibazo nazo ntiziburemo ubushyamirane bwa hato na hato. Imbaraga nke muri iki gikorwa zishobora guterwa n’uburwayi bunyuranye, intege nke z’umbiri, umunaniro ukabije, umuhangayiko n’ibindi byinshi.
Inzira yo gukemura icyo kibazo kandi mu buryo bwihuse ni ugukoresha inyunganiramubiri igezweho, yizewe kandi idafite ingaruka na nke ku mubiri, yitwa RP3.
Iyi nyunganiramirire ni uruvangitirane rwakozwe na Trevo, aho yafataga buri kantu k’ingenzi gasanzwe gakoreshwa n’ibigo binyuranye mu gukora ibifasha abashakanye by’umwihariko abagabo kugira akanyabugabo gahamye mu mibonano mpuzabitsina, ibihuriza hamwe ivanamo inyunganiramubiri imwe ikomatanyije, ariyo RP3.
Trevo ni uruvange rukozwe n’imboga n’imbuto nyinshi zigaragara hirya no hino ku Isi n’ibindi bimera byaba ibyimeza mu butaka n’ibyimeza mu Nyanja, cyangwa se ibisanzwe bihingwa bigera ku 174.
Umuyobozi wa Trevo mu Rwanda, Edison Uhawenimana, yavuze ko iyi nyunganiramubiri yongera ubushake n’amashagaga ya kigabo, kandi ikaba ikoze mu buryo budateye ikibazo na kimwe mu mubiri, kuko igizwe n’ibimera by’indobanure mu gufasha umuntu gukemura iki kibazo. Ikindi ni uko ku muntu ukoresha RP3 mu gihe ayihagaritse atanegekara nkuko bigenda ku miti imwe n’imwe.
Uhawenimana yongeyeho ko iyi nyunganiramubiri ireba cyane abagabo, ariko nyuma yo gushyirwa ku isoko, abagore batari bake bakomeje kuyitabira bayigeza ku bo bashakanye ngo barusheho gushimagira umurunga w’urukundo.
Impuguke mu by’imikurire ya muntu zemeza ko uko umugabo asatira izabukuru, ari nako imbaraga ze z’umubiri mu kunyura umukunzi we mu mabanga y’akabariro zigenda zicyendera, bakitakariza icyizere. Uwakoresheje RP3 ahorana imbaraga, umunezero n’akanyamuneza n’umukunzi we bigasigasirwa.
Iyi RP3 ivugurura kandi ikongera uburyohe mu buzima bw’imibonano hagati y’abashakanye. Abayikoresha mu bindi bihugu bayise “Agahagurutsandege”, ari naho inkomoko y’izina RP3 (Rocket Power) ituruka.
Ubuhamya bwa bamwe mu bakoresheje RP3
Shaun wo muri Leta Zunze ubumwe za Amerika yagize ati “Nyuma yo kuyifata, nahise nibonaho impinduka nziza zumvikana, mu buzima bw’imibonano mpuzabitsina no mu bushobozi bwo kunyura umufasha wanjye!"
Wale M utuye muri Nigeria ayivuga ibigwi agira ati “Icyiza cyayo ni uko nta ngaruka mbi ijya isiga mu mubiri wanjye. Kuba ikoze mu bimera by’umwimerere, biradufasha twebwe abagabo, kandi nta ngaruka mbi (side-effect) n’imwe itugiraho."
Reba Video isobanura ibya RP3
Ushobora kandi kumenya byinshi kuri RP3 unyuze hano
Inyunganiramubiri RP3 iboneka ahasanzwe hagurirwa TREVO hose, cyangwa uyishaka agahamagara kuri 0783316611.
Inkuru bifitanye isano
Ikinyobwa nyunganirabuzima Trévo cyageze mu Rwanda


text:
Umuyobozi w’ ikigo cy’ ishuri giherere mu karere ka Karongi wakubitiwe imbere y’ abarimu n’ abanyeshuri ababajwe no kuba umuyobozi ushinzwe uburezi mu karere ka Karongi wamukubise atarabiryojwe.
Mu masaha y’igitondo ubwo yasuraga ikigo cy’amashuri abanza cya Gataka mu murenge wa Mubuga Hitumukiza Robert ushinzwe uburezi mu karere ka Karongi yasanze abanyeshuri bakererewe.
Ibi ngo byaramurakaje maze yegera Nkundumukiza Jean Bosco, umuyobozi w’ikigo, aramucira amukubita n’urushyi ku itama abanyeshuri bamwe n’abarimu bareba nk’uko uyu wahohotewe abivuga.
Uyu muyobozi w’ishuri yabwiye Umuseke ati “Ubundi yaje tuvuye kuri ‘ressamblement’ ambaza niba yabaye, mubwira ko yarangiye anshira mu maso ngo ninzibe, ahita ankubita urushyi.”
Ibi byaramubabaje cyane nk’umugabo gukubitirwa imbere y’abanyeshuri n’abarezi maze abibwira abamukuriye asaba ko arenganurwa.
Ati “Kandi si njye bibayeho bwa mbere, icyo nifuza ni uko yagirwa inama.”
Ngirababo Cyprien umwarimu kuri iki kigo avuga ko yatunguwe no kubona umuntu uzi ubwenge yakubitira mugenzi we mu kazi kandi bose ari abayobozi.
Ngirababo ati “Twaratunguwe kubona umuyobozi asebya mugenzi we imbere y’abanyeshuri, byaratubabaje cyane, twaramugaye.”
Ibi abihuriyeho n’abandi barimu babonye n’abumvise ibi bigisha kuri iki kigo, gusa ngo batangazwa n’uko uwabikoze nta cyo yabibajijweho.
Hitumukiza Robert ushinjwa gukubita umuyobozi w’ishuri yabwiye umunyamakuru wacu ko yajya kubaza Police aho bamureze.
Yongeraho ati “Ayo ni amagambo murimo, niba mukorera igitangazamakuru gisobanutse muzaze tuvugane.”
Ndayisaba Francois Umuyobozi w’Akarere ka Karongi yabwiye Umuseke ko icyo kibazo bakimenye bakaba bari kugikurikirana.
Ati “Twoherejeyo ‘Commission social’ ya Njyanama ngo idukurikiranire, twoherejeyo n’abandi batandukanye dutegereje amakuru bazazana tugafata umwanzuro uwakoze amakosa akayahanirwa.”
Ubu hashize ibyumweru bitatu icyo gikorwa cyo gukurikirana ibyabaye gitangiye, nta kiratangazwa cyabivuyemo.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Mayor Ndayisaba arashoboye ndamuzi. Niba ikibazo akizi azagikemura ni umugabo nemera cyane. Twarakoranye ayobora umurange wa Mubuga, arasobanutse.
Biratangaje pe!!! Nonese gukubita abana byavuyeho none hasigaye hakubutwa abayobozi bayobora abarimu? Karongi rwose mugerageze mukemure icyo kibazo